
Predgovor autora 


Hrvatski je narod u četiri godine Drugoga svjetskog rata g. 1941. — 1945. veli- 
kim dijelom proživio u sastavu Nezavisne Države Hrvatske (NDH) koja je obuhvaćala 
većinu područja današnje Republike Hrvatske i Republike Bosne i Hercegovine. Na- 
stala je višestoljetnom težnjom naroda, ali i voljom sila Osovine — Kraljevine Italije i 
Trećega Reicha. Italija je prisvojila najvažniji dio hrvatske obale od Zadra do Splita s 
većinom otočja, a Madžarska Međimurje i Baranju. Nijemci i Talijani područje NDH-a 
podijelili su na svoje interesne sfere. Pripadnici velikosrpske ideje i srpski nacionalisti, 
poznatiji pod imenom četnici, čim je izbio rat, a posebno nakon proglašenja NDH-a 
10. travnja 1941., počeli su napadati hrvatsko katoličko i muslimansko te ostalo 
nesrpsko pučanstvo; na najokrutniji način ubijati ga, pljačkati i paliti njegovu imovi- 
nu. Kad je Njemačka 22. lipnja 1941. napala Sovjetski Savez Socijalističkih Republi- 
ka, jugoslavenski komunisti, predvođeni Josipom Brozom Titom, počeli su napadati 
njemačke i talijanske oružane snage te institucije NDH-a. Poveli su borbu za vlast i 
stvaranje nove jugoslavenske (komunističke) države, organizirali su svoja politička ti- 
jela, organizacije i vojne postrojbe Narodnooslobodilačke vojske (NOV). Kao saveznici 
protuosovinske koalicije bili su obilno pomagani naoružanjem i drugim oblicima te su 
iz Drugoga svjetskog rata na bivšem jugoslavenskom području izišli kao pobjednici. 
Tako je u tijeku rata hrvatski narod i ukupno pučanstvo u Hrvatskoj bilo podijeljeno 
politički, ideološki i vojno, što je pridonijelo općem stradanju svih. Komunisti su po- 
sebno okrutno obračunavali sa stvarnim i mogućim ideološkim protivnicima u tijeku 


rata. To su nastavili i u završnim ratnim operacijama na tlu bivše Jugoslavije. Tada 
su stotine tisuća pripadnika Hrvatskih oružanih snaga (HOS-a) i civilmoga pučanstva 
NDH-a, ali i skupine drugih naroda s područja bivše Jugoslavije, pred zločinima i te- 
rorom nove komunističke vlasti te »neizvjesnosti koja ih sve lomi« (S. Lasić) povlačile 
se prema Sloveniji i Austriji kako bi se tamo stavile pod zaštitu zapadnih saveznika. 
Većina njih stigla je do Slovenije i Austrije, uz teške borbe i teška stradanja. Tu su bili 
prisiljeni predati se snagama Jugoslavenske armije (JA) ili britanskim snagama koje su 
ih, potom, izručile postrojbama Jugoslavenske armije, odnosno novoj vlasti komuni- 
stičke Demokratske Republike Jugoslavije. Zatim su, protivno Haškim konvencijama o 


ratnim zarobljenicima iz g. 1907. (“Posebno je zabranjeno. .. ubiti ili raniti neprijatelja, 
koji se, položivši oružje i ostavivši bez sredstava obrane, predaje na milost. “) i Ženevskim 
konvencijama o pravima ratnih zarobljenika, ranjenika i bolesnika iz g. 1929. (“Ratnim 
zarobljenicima mora se uvijek dati ljudski postupak i zaštititi ih posebno protiv čina 
nasilja, teških uvreda i javne znatiželje.“), postrojbe Jugoslavenske armije, pripadnici 
sigurnosne jugoslavenske službe Odjel za zaštitu naroda (OZN-a) i komunistički aktivisti 
masovnim i najokrutnijim zločinima, dotada nepoznatim europskoj civilizaciji, u po- 
dručju Austrije i diljem bivše Jugoslavije poubijali većinu vojnih i civilnih zarobljenika. 
Ta su zbivanja, s vrlo teškim posljedicama, u hrvatskom narodu i literaturi općenito 
poznata pod nazivom Bleiburška tragedija (po mjestu Bleiburgu u Austriji, u čijoj se 
blizini, na Loibaškom polju, 15. svibnja 1945. predala glavnina Hrvatskih oružanih 
snaga) i Križni put hrvatskoga naroda g. 1945. kad je to mnoštvo nakon zaroblja- 
vanja i predaje, u velikim kolonama upućeno na marševe smrti diljem Jugoslavije, a 
masovne likvidacije vojnih i civilnih zarobljenika osobito su izvedene već u Sloveniji i 
dalje na Križnom putu u raznim smjerovima, bez ikakvih sudskih postupaka. U bivšoj 
totalitarnoj komunističkoj Jugoslaviji (1945. — 1990.) o tim žrtvama bilo je zabranjeno 
govoriti i iskazivati im počasti. Tek nakon demokratizacije i uspostave samostalne i 
demokratske Republike Hrvatske istražuje se te žrtve i iskazuje im se poštovanje. U 


prilog tim žrtvama je i Rezolucija 1481. Skupštine Europskog parlamenta, usvojena 
25. siječnja 2005., kojom su osuđeni bivši totalitarni komunistički režimi u Srednjoj 
i Istočnoj Europi zbog masovnih povreda ljudskih prava, počinjenih “u ime teorije 
klasne borbe i principa diktature proleterijata“: “pojedinačna i kolektivna ubojstva 
i smaknuća, smrti u koncetracijskim logorima, izgladnjivanja, deportacije, mučenja, 
prisilni rad i druge oblike masovnog fizičkog terora; progone na etničkoj i vjerskoj 
bazi, povredu slobode savjesti, misli i izražavanja, slobode tiska i također nedosta- 
tak političkog pluralizma“. Sve se to i to s teškim posljedicama potvrđivalo i među 
hrvatskim narodom. Rezolucija upozorava da pad navedenih totalitarističkih komu- 
nističkih režima u Europi “nije bio u svim slučajevima popraćen međunarodnom 
istragom zločina koje su ti režimi počinili“ i da “počinitelji tih zločina nisu izvedeni 
pred sud međunarodne zajednice“, te da je “vrlo... niska svjesnost javnosti o zloči- 
nima“ što su ih počinili “totalitarni komunistički režimi“. Nadalje upozorava da se 
komunističke partije, legalne i aktivne u nekim zemljama “nisu distancirale od zločina 
koje su počinili totalitarni komunistički režimi u prošlosti“, da je “svjesnost o povi- 
jesnim zbivanjima jedan od preduvjeta da se izbjegnu zločini u budućnosti“ te da 
“moralna procjena i osuda počinjenih zločina igraju važnu ulogu u edukaciji mladih 
naraštaja“ i da žrtve “totalitarnih komunističkih režima koje su još žive ili njihove obi- 


telji, zaslužuju sućut, razumijevanje i priznanje za svoje patnje“ itd. Na kraju Rezolu- 
cija poziva “sve komunističke ili postkomunističke partije da u svojim zemljama, ako 
to dosad nisu učinile, ponovo procijene povijest komunizma i svoju vlastitu prošlost, 
jasno se distanciraju od zločina“ koje su počinili totalitarni komunistički režimi “i da 
ih osude bez ikakvih nejasnoća“. Zaključuje se: “Skupština vjeruje da će ova jasna 
pozicija međunarodne zajednice omogućiti dalje pomirenje. Dapače, da će moguće 
ohrabriti povjesničare širom svijeta da nastave svoja istraživanja usmjerena prema 
određivanju i objektivnoj provjeri toga što se dogodilo.“ Nažalost, na svemu na što 
upozorava Rezolucija u Hrvatskoj se malo učinilo. Ne samo da se u Hrvatskoj nije 
jasno osudilo komunistički totalitaristički režim nego je često u praksi komunistička 
ideologija, a još uvijek trgovi i ulice po hrvatskim gradovima nose imena počinitelja 
komunističkih zločina. Bez obzira na množinu zločina, učinjenih bez sudskih odluka, 
nad desetinama i stotinama tisuća nedužnih vojnih i civilnih zarobljenika, državne 
institucije nisu utvrdile počinitelje zločina, nitko nije osuđen niti se tim žrtvama iska- 
zuju primjerene počasti. Ne istražuje se masovna grobišta niti su otkrivena masovna 
grobišta primjereno označena, nisu utvrđena imena žrtava i njihova brojnost. Svega 
je oko 2.500-3.000 tih žrtava izvađeno iz masovnih grobnica i primjerenijim pokapa- 
njem iskazana im je dolična počast. Povijesne katedre i instituti nedovoljno proučava- 
ju taj zločin, a objektivno ukazivanje na komunističke zločine politikantski prikazuje 
se izjednačavanjem svih zločina. 


Ovaj kratki tekst neka bude još jedno podsjećanje Hrvatima i svijetu da jekoncem 
Drugoga svjetskog rata g. 1945., pred očima toga svijeta, nad hrvatskim narodom, 
samo zato što se opredijelio za svoju državu, učinjen veliki zločin, još uvijek nedovolj- 
no istražen i za koji nitko nije odgovarao. 


Zagreb, 31. ožujka 2007. Dr. sc. Anđelko Mijatović 


Uvod 


Zbivanjima Bleiburške tragedije i Hrvatskoga križnog puta g. 1945., koji su po 
svojim teškim posljedicama najdublje ušli u svijest hrvatskoga naroda općenito, u 
Hrvatskoj su, kao i u većini istočne i jugoistočne Europe, prethodile četiri godine 
rata i općeg stradanja ukupnoga pučanstva, političke, ratne i opće prilike u Europi i 
čitavom svijetu, slom njemačke i savezničkih joj armija na svim bojišnicama te njihovo 
povlačenje prema Njemačkoj. Prethodilo je od g. 1943./1944. vrlo uspješno napre- 
dovanje snaga protuosovinske koalicije na svim operativnim smjerovima američkih, 
britanskih, francuskih i drugih snaga iz Italije (g. 1943.), Normandije i južne Francu- 
ske (1944.) i s istoka sovjetske Crvene armije i njezinih saveznika od g. 1943. kroz 
Poljsku, Rumunjsku, Bugarsku, Madžarsku i Jugoslaviju, sve do Beograda, do Češke 
i Slovačke i Istočne Pruske prema Srednjoj Europi i prema Njemačkoj kao središtu 
Hitlerova Trećega Reicha. 

Tim događajima prethodili su i neki politički događaji, sastanci i dogovori pred- 
stavnika protuosovinske koalicije, posebno konferencija u Jalti u veljači 1945., na ko- 
jima su utvrđeni planovi o završetku rata i odredbe predstojećega mirovnog procesa. 
O zajedničkom sudjelovanju u završnim ratnim operacijama sovjetskih snaga i NOVJ-e 
na području Jugoslavije dogovoreno je na sastanku najviših sovjetskih predstavnika 
s maršalom Josipom Brozom Titom, predsjednikom i ministrom obrane Nacionalnog 
komiteta oslobođenja Jugoslavije, 28. rujna 1944. u Moskvi, te na sastanku zapo- 
vjednika 3. Ukrajinskog fronta sovjetske Crvene armije maršala Fjodora Tolbuhina s 
maršalom Titom i predstavnikom Vlade narodno-frontovske Bugarske 5. listopada 
1944. u Craiovi u Rumunjskoj. Svi ti dogovori pridonijeli su da su istočni i zapadni 
saveznici naoružali NOVJ-u te zajednički operativno sudjelovali u progonu njemačkih 
oružanih snaga i operativno im podređenih savezničkih postrojbi, među kojima su 
bile i Hrvatske oružane snage (HOS) NDH-a. 

Sužavanje područja NDH-a 


Područje Nezavisne Države Hrvatske posebno se sužava i smanjuje od jeseni 
1944. godine, kad su snage NOVJ-e (NOV-e), uz pomoć sovjetske Crvene armije i 
Bugarske narodne armije, osvojile veći dio Srbije, ušle u Srijem, forsirale Dunav kraj 
Batine, ušle u Baranju i jugozapadnu Madžarsku i, uz područja koja su već otprije bila 
pod nadzorom NOV-e (u Kordunu, Baniji, Gorskom kotaru i sjevernom Hrvatskom 
primorju, Žumberku, Slavoniji, Dalmaciji, Hrvatskom zagorju), osvojili otočni i obalni 
dio Južne Hrvatske, potom i pojedina mjesta u unutrašnjosti te jugozapadne i jugo- 
istočne dijelove Bosne i Hercegovine. Početak g. 1945., uz Njemačku je, što se tiče 
njezinih europskih saveznika, dočekala jedino NDH. S vrlo teškim prilikama u svim 
područjima života, bez zaštitnika u međunarodnoj javnosti i bez vlastite proizvodnje 


Nezavisna Država Hrvatska (1941. - 1945.) 


NEZAVISNA Y 
DRŽAVA HRVATSKA (1941. — 1945, 

naoružanja i streljiva za oružane snage u čemu je u potpunosti ovisila o Njemačkoj. 
Vodstvo NDH-a razmatralo je okolnosti u kojima se našla država i razmišljalo je, po 
uzoru na druge njemačke europske saveznike, o poduzimanju određenih koraka radi 
spašavanja države. Međutim, otklonom ljeti g. 1944. programa približavanja zapad- 
nim saveznicima, koji su vodili ministri Lorković i Vokić, svakako u strahu da se ne će 
moći oduprijeti njemačkom protuudaru, vodstvo je NDH-a potvrdilo svoju dosljed- 
nost u savezništvu s Hitlerovom Njemačkom. Na njemačko-sovjetsku bojišnicu: Odra 
— Slovačke Rudne planine — Esztergom — Blatno jezero, nastavljala se je bojišnica uz i 
kroz područje NDH-a, otprilike dužine 1500 kilometara, Dravom od Donjeg Miholjca 
do njezina ušća, Dunavom do sela Mohova (istočno od Vukovara), kroz Srijem pre- 
ma ušću Drine, pa dalje crtom Bijeljina — Brčko — Doboj — Sarajevo — Banja Luka — 


Bosanski Novi — Bihać — Lapac — Udbina — Gospić — Karlobag — Pag. Južno od Save, 
njemačke i oružane snage NDH-a držale su mostobrane u području Bijeljine i Brčkog, 
u Sarajevu i drugim glavnijim mjestima u dolini Bosne, u dolini Vrbasa u Banjoj Luci 
i u dolini Une u Bihaću. Nakon gubitaka u jugoistočnoj Europi, odlučujući otpor 
njemačko je vodstvo namjeravalo pružiti na prilazima starim granicama Reicha, na 
području Štajerske i Koruške. 


Pripreme Jugoslavenske armije za konačni 
obračun s protivnikom 


Završetku operacija Drugoga svjetskog rata na području bivše Jugoslavije u proljeće 
g. 1945., uz opće napredovanje protuosovinskih saveznika na svim bojištima, pretho- 
dila je u početku g. 1945. reorganizacija snaga NOV-e (NOVJ-e), 1. ožujka 1945. pre- 
imenovane u Jugoslavensku armiju. Za konačni obračun s protivnikom — njemačkim i 
oružanim snagama NDH-a, raznim četničkim skupinama i slovenskim domobrancima, 
ukupne jačine 680.000 pripadnika, i svi pod njemačkim operativnim zapovjedništvom — 
ustrojene su četiri armije: Prva, Druga, Treća i Četvrta, ukupne jačine 286.002 boraca, 
u većini naoružane s najsuvremenijim naoružanjem. Te će armije operativno pomagati i 
druge partizanske formacije - Operativna skupina korpusa (2., 3. i 5. korpus, oko Sara- 
jeva); 6. i 10. korpus u slavonskim planinama, Moslavini i Hrvatskom zagorju te 4. u Lici, 
Gorskom kotaru i Beloj krajini pod zapovjedništvom GŠ Hrvatske; 7. i 9. u Sloveniji te 
snage 4. operativne zone (14. divizija i dvije brigade) u Štajerskoj pod zapovjedništvom 
GŠ Slovenije, sa zrakoplovstvom, ratnom mornaricom te samostalnim postrojbama nižih 
i vojno-teritorijalnih zapovjedništava, ukupno oko 500.000 boraca, kao i III. ukrajinski 
front sovjetske Crvene armije te 1. Bugarska narodna armija. Prethodila su joj i dva 

sastanka u Beogradu savezničkih i vojnih zapovjednika NOVJ-e: 24. veljače sastanak 
vrhovnog komandanta Jugoslavenske armije maršala Josipa Broza Tita i zapovjednika 
savezničkih snaga u Italiji feldmaršala Harolda Alexandera te sastanak Tita i zapovjedni- 
ka četiriju jugoslavenskih armija 25. — 27. ožujka, kada je stvoren plan tih operacija. 


Početak završnih operacija 


Četvrta jugoslavenska armija pod zapovjedništvom generala Petra Drapšina za- 
počela je sa završnim operacijama Drugoga svjetskog rata na području bivše Jugo- 
slavije 20. ožujka 1945. iz Sjeverne Dalmacije i Like. Uz pomoć Jugoslavenske mor- 
narice, zrakoplovstva zapadnih 


saveznika i zrakoplovstva JA 
probila je njemačko-hrvatsku 
obranu Bihać — Gospić — Kar- 
lobag i do 20. travnja zajedno 
sa snagama 4. korpusa izbila 
pred glavne njemačke obram- 


bene položaje 97. korpusa, od 
Snežnika od Rijeke, čime su 
stvoreni uvjeti za operativno 
djelovanje prema Istri, Trstu i 
Slovenskom primorju. 


Nakon što su napustile 
obranu na lIvan-planini i obra- 


K 3 K a nu Sarajeva 6. travnja, nje- 
Završne operacije Jugoslavenske armije g. 1945. mačke i oružane snage NDH-a 


povlačile su se s mnoštvom pučanstva dolinom rijeke Bosne prema rijeci Savi pred 
postrojbama Druge jugoslavenske armije i dolinom rijeke Spreče i kroz Posavinu iz 
istočne Posavine i sjeveroistočne Bosne pred postrojbama Prve JA. U isto vrijeme 
postrojbe Prve JA zauzele su istočnu Posavinu i sjeveroistočnu Bosnu, forsirale Savu 
i zauzele položaje između Save i Vrbanje. Postrojbe Treće jugoslavenske armije noću 
11./12. travnja 1945. kraj Valpova forsirale su rijeku Dravu. Snage 1. Bugarske na- 
rodne armije forsirale su rijeku Dravu kraj Donjeg Miholjca, a snage Treće armije 
JA forsirale su Dunav između Opatovca i Sotina. Tim napredovanjima ugrožena je 
Srijemska bojišnica koju su njemačke i hrvatske oružane snage bile prisiljene napustiti 
12. travnja. Snage Prve JA pod zapovjedništvom generala Peke Dapčevića krenule su 


u progon protivnika kroz Srijem i Slavoniju smjerom Vinkovci — Brod — Nova Gradiška 
— Ivanić-grad — Zagreb, snage Treće jugoslavenske armije smjerom Đakovo — Našice 
— Virovitica — Varaždin. 


U travnju 1945. i na europskim bojištima bilo je opće napredovanje savezničkih 
armija. Isti dan, kad je probijena Srijemska bojišnica, sovjetska Crvena armija ušla je 
u Beč. Dan nakon što su jugoslavenske i bugarske snage forsirale Dravu i Dunav, a 
njemačke i hrvatske snage napustile Srijemsku bojišnicu, 13. travnja, snage zapadnih 
saveznika prešle su rijeku Elbu kraj Wittenberga, Crvena armija usmjerila je svoje 
snage prema Berlinu i Dresdenu, kapitulirale su njemačke snage u Ruhru, a sovjetske 
i američke snage ušle u Češku, Slovačku i Bavarsku. Sve to utjecalo je i na operativna 
djelovanja na preostalom području Nezavisne Države Hrvatske, odnosno na području 
jugoistočne Europe, od Istre do zapadne Madžarske koju je pokrivalo njemačko ope- 
rativno zapovjedništvo Jugoistok. 


Stanje na bojištima u drugoj polovini travnja 


Snage Jugoslavenske armije do 17. travnja napredovale su do crte: Donji Miholjac 


Našice — Đakovo — Bosanski Šamac — Doboj — Banja Luka — Bihać — Slunj — Ogulin 
Delnice — Bakar i time stvorile uvjete za uspješno operativno nastupanje prema Rijeci 
i Trstu, Karlovcu, Zagrebu i Varaždinu. U povlačenju pred nastupajućim jugoslaven- 
skim armijama — Trećoj između r. Drave i Ivanova Sela na desnoj obali r. love, Prvoj 
od Velikih i Malih Zdenaca do r. Save, Drugoj uz desnu obalu r. Save, njemačke i 
oružane snage NDH-a u drugoj polovini travnja 1945. uspostavile su novu obranu na 
bojišnici Drava — Bilogora (Špišić Bukovica — Zdenci) — r. llova - Banova Jaruga — Nov- 


ska — Jasenovac — ušće Une u Savu — donji tok Une — Karlovac — Rijeka pod operativ- 
nim zapovjedništvom štaba 21. njemačkog korpusa. Tu bojišnicu široku oko 130 km 
držalo je 8 njemačkih divizija te 7 divizija i jedna brigada Hrvatskih oružanih snaga. 


Postav Zvonimir, posljednji obrambeni 
položaji HOS-a 


Prvih mjeseci 1945. godine zapovjedništva njemačkih i hrvatskih oružanih sna- 
ga računala su pružiti otpor na Postavu Zvonimir, važnoj posljednjoj crti obrane Za- 
greba i sjeverozapadne Hrvatske, izgrađivanoj od konca 1944. na položajima rije- 
ka Drava — Koprivnica — Križevci — Vrbovec — Dugo Selo — Karlovac - Duga Resa 
— Ogulin — Crikvenica kao sastavni dio obrane jugoistočnih granica Trećeg Reicha 

od Madžarske (Margareton linija) kroz NDH-a do Sjeverne Italije (Gotska linija). U 
travnju te su položaje uz njemačke snage zauzele i postrojbe HOS-a: I. ustaški zbor 
pod zapovjedništvom generala Ante Moškova u području Varaždin — Koprivnica; III. 
ustaški zbor pod zapovjedništvom generala Artura Gustovića oko Ivanić-grada i Ku- 
tine; II. ustaški zbor pod zapovjedništvom ustaškog pukovnika i generala Vjekoslava 
Luburića u području Sunja — Sisak — Petrinja; IV. ustaški zbor pod zapovjedništvom 
generala Josipa Metzgera oko Dvora na Uni i V. ustaški zbor pod zapovjedništvom 
generala Ivana Herenčića s područjem djelovanja na smjeru Karlovac — Gospić. Izvan 
tih operativnih zborova ostali su neki ustaški zdrugovi, nekoliko željezničkih i samo- 
voznih bojni, pozadinske (logističke) postrojbe i radne skupine s oko 130.000 pripad- 
nika. Još od početka 1945. u oružanim snagama NDH-a osjećala se opća nestašica 
streljiva. Zadnje streljivo nabavljeno je iz njemačkih tvornica u veljači, a sljedećih dana 
tek je ponešto dobivano od pojedinih njemačkih postrojbi na području NDH. 


Spašavanje države i vlasti 


Da bi spasilo državu i vlast, vodstvo je NDH-a s poglavnikom dr. Antom Pavelićem, 
u početku 1945. godine dalo upute pripadnicima HOS-a, ako bi se britanske snage 
iskrcale na hrvatskoj obali, da im se ne suprotstavljaju. Bile su čak određene i osobe 
koje će ih pozdraviti. U veljači 1945. Pavelić je namjeravao s Glavnim ustaškim sta- 
nom i s određenim postrojbama povući se u Velebit. U tu su svrhu izvedena neka 
utvrđivanja sjeverno od ceste Gospić-Karlobag i ustrojena je 11. lička divizija pod 
zapovjedništvom pukovnika Josipa Aleksića, a ostale bi postrojbe bile upućene na 
zapad. U travnju 1945. dopušten je prolaz pripadnicima Crnogorske narodne voj- 
ske i mnoštvu pučanstva koje se okupljalo oko crnogorskoga nacionalista dr. Sekula 
Drljevića, zatim četnicima Draže Mihajlovića i pripadnicima Nedićeve Srpske državne 
straže kroz područje NDH-a prema zapadu. Pružalo im se materijalnu i liječničku 
pomoć i stvarani su planovi za zajednički gerilski rat protiv komunističke vlasti, koja 
je uspostavljana u osvojenim područjima. U sastavu 18. ustaške divizije, uz postrojbe 
HOS-a, bile su madžarska bojna (Hungarista legion), albanska Skenderbegova legija 
i Crnogorska narodna vojska. Koncem travnja izaslanici Vlade NDH-a u Ljubljani su 
dogovorili sa slovenskim prvacima, general-poručnikom Levom Rupnikom i s ljubljan- 
skim biskupom Gregorijem Rožmanom, mogućnost povlačenja Hrvatskih oružanih 
snaga i hrvatskoga pučanstva kroz Sloveniju prema Istri i dalje u Sjevernu Italiju, gdje 
bi se predali zapadnim saveznicima, odnosno Britancima. Pomišljalo se je i na gerilski 
rat u protivnikovoj pozadini. 


Pokušaj uspostavljanja veza sa 
zapadnim saveznicima 


Vodstvo NDH u Pavelićevoj nazočnosti 3. svibnja odlučilo je uputiti predstavku 
na engleskom jeziku (Memorandum, Spomenicu) zapadnim saveznicima, sastavljenu 
u duhu Atlantske povelje (14. kolovoza 1941.) o pravu svakog naroda na nacional- 
nu slobodu i ravnopravnost, s pozivom da savezničke snage uđu u Hrvatsku radi 
zaštite više stotina tisuća izbjeglica pred nastupajućim partizansko-komunističkim 
snagama. U zoru 4. svibnja jedan primjerak te spomenice savezničkom zapovjed- 
niku za Sredozemlje britanskom maršalu Haroldu Alexanderu u najbližu savezničku 
zrakoplovnu luku Zadar odnijela su u tu svrhu oslobođena dva zarobljena časnika 
američkog zrakoplovstva sa zrakoplovom koji im je stavljen na raspolaganje. Drugu 
nešto opširniju Spomenicu, s ponudom predaje Hrvatskih oružanih snaga, u save- 
zničko zapovjedništvo u Caserti ponio je isti dan oko 15 sati izaslanik Vlade NDH-a 
ministar Vjekoslav Vrančić, s kapetanom bojnog broda Androm Vrkljanom. Putovali 
su zrakoplovom do Klagenfurta, a potom automobilom do Sjeverne Italije. Tamo su 
ih opljačkali britanski zapovjednici i završili su u zarobljeničkom britanskom logoru u 
Forliju. Hrvatski veleposlanik u Berlinu dr. Vladimir Košak trebao je 4. svibnja u Flen- 
sburgu na sjeveru Njemačke pridružiti se pregovorima njemačkoga ministra vanjskih 
poslova grofa Šverin-Krosika sa zapadnim saveznicima i zastupati interese NDH. Svi ti 
pokušaji da se u zadnji trenutak uspostave kontakti sa zapadnim saveznicima ostali 
su bezuspješni. 


Nastavak završnih operacija 


Snage Četvrte JA s Cresa i Lošinja izvele su noću 26./27. travnja desant na ju- 
goistočnu obalu Istre i 30. travnja razbile su njemačku obranu na bojišnici Rijeka — 
Snežnik, opkolile njemačke snage u Rijeci i napredovale smjerom Ilirska Bistrica — 
Divača — Trst. Trst i Rijeka osvojeni su nakon žestokih borbi 1. — 3. svibnja 1945. U 
žestokim borbama područje NDH-a do 5. svibnja 1945. svedeno je na Varaždin, Kra- 
pinu, Ivanić-grad, Zagreb, Samobor, Sunju, Petrinju, Sisak i Karlovac s okolinom. 


Odluka o povlačenju prema Sloveniji i Austriji 


Kad je njemački zapovjednik za Jugoistok general-pukovnik L&hr u jutarnjim sa- 
tima 4. svibnja 1945. zapovjedio svojim snagama povlačenje na položaje Maribor — 
Celje i sa svojim zapovjedništvom napustio Zagreb, i vodstvo NDH-a je u Pavelićevoj 
nazočnosti, svjesno nemogućnosti dalje obrane pred nadmoćnijim protivnikom, od- 

lučilo slijediti Nijemce i donijelo je odluku o povlačenju oružanih snaga i pučanstva 
NDH-a prema Sloveniji i dalje prema Koruškoj u Klagenfurtsku dolinu u Austriji. Vlada 
NDH-a, poglavnik Pavelić, Državni savjet i Hrvatski državni sabor, odnosno ukupno 
hrvatsko vojno i civilno vodstvo trebali su se okupiti u St. Andrdu, sjeverno od Lawa- 
munda, i nastaviti radom. Pri tomu su se nadali da će ih tamo prihvatiti zapadni sa- 
veznici, da će uskoro doći do rata između zapadnih i istočnih saveznika, što je onda 
izgledalo vrlo mogućim, pa će se vodstvo NDH s oružanim snagama i pučanstvom, 
kao saveznici u tom ratnom sukobu zapadnih saveznika i osloboditelji od jugo-komu- 
nizma, za 5 — 6 tjedana vratiti u Hrvatsku. 


Povlačenje oružanih snaga i pučanstva NDH-a 


Plan povlačenja oružanih snaga NDH-a prema Sloveniji i Austriji razrađen je u Glav- 
nom stožeru HOS-a. Zapovjednikom povlačenja imenovan je glavar Stožera general 
Đuro Gruić. Smjer povlačenja oružanih snaga, Vlade i pučanstva NDH-a kretao se pro- 
metnicama: Srednja kolona (Il., Ill. i IV. zbor) smjerom Zagreb —- Rogatec — Celje (116 
km) i Zagreb — Zidani Most — Celje (157 km) pod zapovjedništvom generala Josipa 
Metzgera; Sjeverna kolona (I. zbor) smjerom Varaždin - Rogatec — Celje (106 km) pod 
zapovjedništvom generala Ante Moškova i Južna kolona (V. zbor) smjerom Karlovac — 
Samobor — Zidani Most — Celje (124 km) pod zapovjedništvom generala Ive Herenčića. 
Noću 5./6. svibnja 1945. postrojbama HOS-a upućena je zapovijed: »Povlačite se 
preko Celja Englezima u susret.« Prethodnica povlačenju bile su snage I. zbora pod 
zapovjedništvom generala Moškova. 
Njihova je zadaća bila i osigurati 
prihvatilište članovima Državnog savje- 
ta, Sabora i Vlade NDH-a u izbjeglištvu 
u Koruškoj. 


Smjerovi povlačenja oružanih snaga i pučanstva NDH-a 


KORUŠKA (Austrije) 


U ranim jutarnjim satima 5. svib- 
nja Zagreb su počele napuštati obitelji 
dužnosnika, viših časnika i mnogi koji 
su se osjećali ugroženima pred komu- 
nističkim dolaskom, krećući se prema 
Sloveniji i Austriji. Vlada NDH-a_i 
ostali visoki državni dužnosnici, neki 
crkveni dostojanstvenici i predstavnici 
kulturnoga života, predsjednik HSS-a 
i cijeli rat zatočenik ustaške vlasti dr. 
Vlatko Maček s obitelji te pozadinske 


Izbjeglička povorka prolazi a kroz Zagreb 
i pričuvne službe i većina HOS-a na povlačenje su krenuli 6. svibnja. Za pripadnicima 
državnih institucija pokrenulo se, po nekima i do pola milijuna civilnoga pučanstva 
kako Zagreba tako i ono pučanstvo, koje je već jednom, iz Konavala, Hercegovine, 
Bosne, Srijema (osobito nakon uspostave Srijemske bojišnice), Dalmacije, Like i dru- 
gih područja, bježeći pred četničkim i partizansko-komunističkim zločinima, napusti- 
lo svoje domove i masovno vlakovima, kamionima, konjskim i volovskim zapregama, 
biciklima i pješice krenulo u egzodus, bez obzira na narodnu i vjersku pripadnost, 
zanimanje, spol i dob. Glavni stožer HOS-a, Ministarstvo oružanih snaga NDH-a, 
neke postrojbe oružništva, opskrbne ustanove, poglavnik Pavelić, njegova pratnja 
i osiguranje krenuli su 7. svibnja smjerom Zaprešić — Krapina — Rogaška Slatina — 
Celje, a Vlada NDH-a je smjerom Krapina — Rogaška Slatina — Maribor — Dravograd u 
ranim popodnevnim satima istoga dana stigla u Klagenfurt i smjestila se na Turaher 
Hohe. Nakon što se saznalo za njemačku bezuvjetnu kapitulaciju, sa sjednice Glav- 
nog ustaškog stana 8. svibnja u Rogaškoj Slatini upućena je zapovijed svim postrojba- 
ma HOS-a da se povlače po vlastitom nahođenju kroz Sloveniju prema Koruškoj i da 
se predaju samo savezničkim postrojbama. Potom je Pavelić, da bi stigao istoga dana 
na zakazani sastanak s Vladom NDH-a u St. Andro, požurio s pratnjom kroz Maribor 
prema austrijskoj granici. 


Snage II. zbora HOS-a, zadužene za obranu Zagreba, 8. svibnja po zapovijedi su 
napustile obranu, kako se ne bi protivniku pružio povod za teška razaranja i ljudske 
žrtve. Njemačkim postrojbama i postrojbama HOS-a zapovjeđeno je da u povlače- 
nju sa sjevera i juga zaobilaze Zagreb. Da bi grad spasilo se od pljačke neodgovor- 
nih elemenata, osnovana je naoružana civilna zaštita, a ravnatelj Ureda Hrvatskoga 
državnog sabora dr. Đuro Kumičić bio je ovlašten službeno grad predati snagama JA. 
On je to i učinio 8. svibnja 1945., kad su posljednje postrojbe HOS-a napustile grad, 
a ušle snage Druge jugoslavenske armije. 

Tijek povlačenja Hrvatskih oružanih snaga 


Što se sve zbivalo na području od Zagreba do Klagenfurtske doline u razdoblju od 
5. svibnja, kad su krenule prve skupine u izbjeglištvo, pa do 27. svibnja 1945., kad je 
iz Koruške izručena Jugoslaviji posljednja veća skupina izbjeglica, teško je podrobnije 
rekonstruirati. Da bi se spriječilo izvlačenje protivnika, snage JA nastojale su zapo- 
sjesti sve strateške položaje i prometnice, posebno prijelaze preko rijeka, stežući sve 
više obruč oko njemačkih, hrvatskih i drugih vojnih i civilnih kolona u izvlačenju pre- 
ma Austriji. Kad su snage Četvrte jugoslavenske armije 3. svibnja 1945. osvojile Trst, 
ustrojen je poseban Motorizirani odred, koji je upućen prema Klagenfurtu (Celovcu) u 
Koruškoj, radi presijecanja odstupnice njemačkim armijama u povlačenju prema Au- 
striji i dalje prema Njemačkoj i svima drugima te da se poveže s partizanskim Koruškim 
odredom i sa snagama Treće jugoslavenske armije koje su nastupale uz Dravu prema 
austrijskim pokrajinama Štajerskoj i Koruškoj. Odred je u Korušku stigao 9. svibnja. 
Dan prije, u glavni grad Koruške Klagenfurt ušle su i savezničke britanske snage i 
Kokrški odred 4. operativne zone JA. Tako su snage Jugoslavenske armije: Treće JA sa 
sjeveroistoka, Prve JA s istoka, Druge JA s juga, Četvrte JA sa zapada i snaga sloven- 
skog 7. korpusa te Bugarske narodne armije na Dravi i snaga Osme britanske armije 
u Koruškoj zatvorile krug oko njemačkih divizija Jugoistok, Hrvatskih oružanih snaga 
i svih koji su se povlačili prema Austriji. Položaji i snage tih savezničkih postrojbi mi- 
jenjali su se i svakim danom bili su povoljniji u odnosu na protivnika. Diljem zapadne 
Hrvatske i Slovenije snage JA razoružavale su, uglavnom, njemačke snage koje su se 
predavale, nakon njemačke kapitulacije u 24 sata 8. svibnja, u nemogućnosti da se 
probiju na sjever. Snage Jugoslavenske armije napadale su i druge kolone koje su 
nastojale probiti se prema sjeveru i sjeverozapadu. 


Već prvoga dana hrvatskog egzodusa pojavile su se prve poteškoće, posebno na 
smjeru Južne kolone, jer su njemačke divizije s brojnim vozilima zakrčivale prometnice. 
Te su poteškoće osobito došle do izražaja 8. svibnja kad je Njemačka kapitulirala, a 
njemačke snage Jugoistoka nastojale što žurnije povući se prema Njemačkoj bez borbi. 
Za to vrijeme zapovjednici JA i komunistički aktivisti traže njihovo razoružanje, nastoje 
ih opkoliti i prisiliti na predaju. To je snagama HOS-a s mnoštvom civilnih izbjeglica i 
pripadnicima Crnogorske narodne vojske također s velikim brojem civilnih izbjeglica, 
otežalo izvlačenje u Korušku. Posebno je Južna kolona Savskom i Savinjskom dolinom 
bila izložena partizanskim napadima s okolnih visova, pri čemu je trpjela velike gubit- 
ke, budući da snage HOS-a, izmiješane s civilnim pučanstvom, nisu mogle manevrirati 
i zbog nedostatka teškog naoružanja uspješno se suprotstavljati napadima. 


Grad Celje u Savinji i središnjoj Sloveniji tih je dana postao stjecište i prolazište 
većine vojnih i civilnih kolona u povlačenju. U Celju se nalazilo mnoštvo njemačke 


vojske i od 7. svibnja velika skupina hrvatske kolone u povlačenju sa zapovjedništvom 
smještenim u Magistratu. Dok Nijemci i HOS nastoje očuvati grad pod svojim nad- 
zorom, komunistički aktivisti nastoje ovladati njime, zarobljavaju manje skupine, od- 
vode ih u neke podrume, pljačkaju ih i ubijaju ili ih odvode u logor u obližnjem selu 
Teharju. Na periferiji Celja vode se borbe dok nadzor nad pojedinim ulicama više 
se puta mijenja. Grad je obavijen dimom 
zapaljenih vozila, raznog tvoriva i osjeća se 
miris mrtvih tijela. 


Dok nedovoljne snage GŠ Slovenije i 
aktivisti NOP-a nastoje razoružati njemačke 
kolone, u popodnevnim satima 9. svib- 
nja u Celju predstavnici oko 190-220.000 
pripadnika HOS-a i civilnoga pučanstva te 
predstavnici Crnogorske narodne vojske 
potpisali su s predstavnicima NOV-a i NOP-a 
Slovenije ugovor o slobodnom prolazu kroz 
grad prema Slovenj Gradecu. U Celju je toj Pripadnici HOS-a i civila na odmoru u okolici Celja 
hrvatskoj izbjegličkoj koloni izabrano novo 
zapovjedništvo s generalom Ivanom Herenčićem i s vojničkim vijećem koje su činili 
nazočni generali i neki glavnostožerni časnici. To je vijeće djelovalo sve do predaje 15. 
svibnja 1945. na Bleiburškom polju. 


Snage GŠ Slovenije te 3. i 12. divizije Bugarske narodne armije 9. svibnja za- 
posjele su Maribor, a snage Treće armije 10. svibnja zaposjele Maribor. Tada su 
zarobile 50-60.000 pripadnika HOS-a i pučanstva NDH-a i više vlakova s ranjenici- 
ma, onemogućivši tim smjerom dalje izvlačenje prema Austriji. Tada su hrvatskim 


Pripadnici HOS-a u povlačenju kroz Mislinjsku dolinu 

izbjegličkim kolonama u Sloveniji ostala samo dva smjera izvlačenja: Celje — Šoštanj 
— Črna — Poljana — Klagenfurt i Celje — Slovenj Gradec — Dravograd — Klagenfurt. 
Toga dana 50.000 Hrvata nalazilo se oko Klagenfurta, a 20.000 ih se kretalo od 
Dravograda prema tom središtu Koruške. Vlada NDH-a bila je na Turaheru Hohe kraj 
Klagenfurta, a poglavnik Pavelić, kako bi izbjegao rusko zarobljavanje, probijao se 
prema Judenburgu. 


Snage Druge JA, nakon zaposjedanja Siska (6.V), Karlovca (7.V.), Zagreba (8.V.) i 
Samobora (9.V.) usmjerene su prema Sloveniji da bi zajedno sa 7. slovenskim korpu- 
som, presjekle odstupnicu njemačkim snagama i snagama NDH-a. Dijelovi Prve JA, 
nakon ulaska u Zagreb (9.V.), radi potiskivanja protivnika u povlačenju, nastupale 
su prema Celju i Laškom, a dijelovi Treće JA, nakon ulaska u Varaždin i Varaždinske 
Toplice (7. V.), usmjereni su prema Ptuju, Mariboru, Krapini, Rogaškoj Slatini, Sloven- 
skim Konjicama i Celju. 

Kad su snage Druge armije noću 9./10. svibnja kraj sela Rake prisilile na predaju 
legionarsku 373. pješačku Tigar-diviziju i izbile na Savu, vrlo su ozbiljno ugrozile kre- 
tanje Južne kolone i Srednje kolone, s 100.000 civilnih izbjeglica, kroz Savsku dolinu. 
U takvim prilikama, budući da se je zbog zakrčenosti prometnice sporo napredovalo, 
da ih ne bi zarobile snage divizija Druge jugoslavenske armije i GŠ Slovenije, u mje- 
stu St. Petar pred Zidanim Mostom, uništeni su tenkovi i drugo teško naoružanje te 
podvoz HOS-a. U prijepodnevnim satima 11. svibnja postrojbe Druge JA u Savskoj 
su dolini, u Radeču i pred Zidanim Mostom, presijekli Južnu kolonu, onemogućile 
joj odstupnicu i nanijele joj velike gubitke: 2140 poginulih i 3.000-4.000 ranjenih te 
zarobljenih 4.784 njemačkih vojnika časnika, 6.998 pripadnika HOS-a, 315 četnika, 
915 Talijana, 60 vlasovaca (Kozaka) te velik broj lakog i teškog naoružanja, streljiva, 
motornih i zaprežnih prijevoznih sredstava te drugoga ratnog materijala. Istovreme- 
no je u području Sevnice zarobljeno 7.009 pripadnika njemačke vojske te zaplijenjen 


velik ratni materijal u lakom i teškom naoružanju, prijevoznim i drugim sredstvima. 
Skupine koje se nisu htjele predati, nastavile su probijati se preko brda prema Laškom 
i Celju. Tih dana diljem čitave Slovenije snage Jugoslavenske armije napadaju postroj- 
be njemačke vojske, Hrvatskih oružanih snaga i drugih, presijecaju im odstupnice, 
zarobljavaju ih, organiziraju sabirne logore za njih, masovno strijeljaju pripadnike 
HOS-a, ali i druge, kolone zarobljenih vraćaju u Hrvatsku i slično. 

Velika hrvatska kolona, pod zapovjedništvom generala Herenčića, s bočnim osi- 
guranjima, u prijepodnevnim satima 10. svibnja krenula je prema Slovenj Gradecu i 
Dravogradu, udaljenom 67 kilometara, izložena kroz dolinu Pake i Mislinje stalnim 
neprijateljskim napadima i velikim gubitcima, posebno napadima jugoslavenskog 
i savezničkog zrakoplovstva, prednjim dijelom pred Dravograd je stigla u zoru 11. 
svibnja. 


Pred Dravogradom, gradićem na Dravi i stjecištu putova koji od Celja i Maribora 
vode prema unutrašnjosti Koruške i gdje položaje drže pripadnici Tomšičeve brigade 
i dijelovi Prekomurske brigade 4. operativne zone te postrojbe Bugarske narodne 
armije, hrvatska kolona našla se zajedno s njemačkim i kozačkim kolonama, pred 
problemom kako se izvući prema Koruškoj u Austriji. Postojale su dvije mogućnosti: 
preko dravogradskih mostova i smjerom Poljane — Bleiburg. Budući da jugoslavenske 
i bugarske snage nisu bile u stanju zadržati postrojbe njemačkih oružanih snaga, 
Kozake i snage HOS-a, nastoje ih nagovoriti na predaju i razoružanje. | jedni i dru- 
gi nastoje dobiti na vremenu. Na sredini dravogradskog kolnog mosta, 11. svibnja, 
pregovaraju predstavnici HOS-a general Vladimir Metikoš i pukovnik Danijel Crljen 
sa zapovjednikom 2. Prekomurskog bataljona 4. operativne zone Simonom Srdičem, 
političkim komesarom Mitjom Hribovšekom i njegovim pomoćnikom Nandom Maj- 
cenom, u nazočnosti predstavnika Bugarske narodne armije predvođenih generalom 
Šterijom Atanasovim. Predstavnici HOS-a odbijali su predaju postrojbama JA i tražili 
su prijelaz s lakim naoružanjem i motornim vozilima na lijevu obalu Drave i dalje 
preko stare austrijsko-jugoslavenske granice. Izjavili su da bi se predali Bugarskoj na- 
rodnoj armiji, pod uvjetom da ih ne predaju JA. Predstavnici Bugarske narodne armije 
IJA tražili su da im se sve neprijateljske postrojbe moraju predati za jedan sat, oružje 
trebaju ostaviti na desnoj strani Drave, potom prijeći preko mosta i predati se. Svim 
ranjenicima obećavano je pružanje liječničke pomoći. Njemačke postrojbe u skladu 
s kapitulacijom razoružavaju se i predaju pripadnicima Tomšičeve brigade, Kozaci su 
prije podne 11. svibnja na dravogradskom željezničkom mostu pregovarali s kome- 
sarom 2. bataljuna Tomšičeve brigade Milošom Rutarom Rutom. Većina je pristala 
na razoružanje na sutoku Mislinje i Meže i puštena je u smjeru Bleiburga, dok je dio 
kozačke divizije samostalno noću 11./12. svibnja išao u proboj. 

Zatvaranja kruga oko izbjegličke 
kolone pred Dravogradom 


U dravogradskom području 12. svibnja (subota) znatno su ojačale snage Jugo- 
slavenske armije. U Dravograd su vlakom prije podne prevezene 7. i 8. brigada 51. 
divizije Treće JA. Potom je u Dravograd prevezena Artiljerijska brigada. Između 14 
i 16 sati prevezena je 6. brigada 36. divizije. Noću je prevezena i 12. brigada iste 
divizije. Sve su te postrojbe, pod zapovjedništvom 51. divizije, zaposjele položaje u 
dravogradskom području. Te postrojbe i Tomšičeva brigada 14. slovenske divizije 
(zapadno, u dolini Meže) imale su zadatak onemogućiti postrojbama HOS-a proboj 
u Austriju kroz Dravograd ili dolinom Meže prema Bleiburgu, odnosno prisiliti ih na 
predaju. Da bi izvidjeli položaje i jačinu Hrvatskih oružanih snaga pred Dravogra- 
dom, predstavnici 2. bataljuna Prekomurske brigade u dva navrata pokušavaju doći 
u zapovjedništvo HOS-a u Šentjanžu radi pregovora, ali su oba puta bili zaustavljeni i 
uz prijetnje oružjem vraćen nazad. Potom predstavnici HOS-a, predvođeni generalom 
Antunom Nardelijem, u Dravogradu pregovaraju s predstavnicima Jugoslavenske ar- 
mije. Dok predstavnici JA nastoje nagovoriti predstavnike HOS-a na predaju, oni su, 
očito, da bi sugovornike uvjerili u nužnost puštanja prolaza kroz Dravograd, tvrdili da 
će se s oružjem probiti. U popodnevnim satima postrojbe Jugoslavenske armije poče- 

Dravograd i dravogradski (željeznički i kolni) mostovi za koje su sredinom svibnja 1945. postrojbe HOS-a 
vodile žestoke borbe s postrojbama JA i Bugarske narodne armije 


le su borbeno djelovati po izbjegličkoj koloni pred Dravogradom. | pripadnici HOS-a, 
da bi ispitali jačinu protivnika na prometnici prema Bleiburgu, podvečer su poduzeli 
napad na postrojbe JA u Podklancu. Borbe su nastavljene do u noć. 


Istodobno, pojedine hrvatske skupine i dalje slijevaju se prema Celju. Njihov pro- 
laz prema Slovenj Gradecu i Dravogradu onemogućuju snage 16. i 17. divizije Treće 
armije. U području Celja, ujutro oko 3 sata (12. svibnja), na raskrižju prema Zidanom 
Mostu, pripadnici 8. crnogorske brigade 11. divizije Prve JA, presjekle su kolonu 18. 
ustaške divizije, zarobile njezino zapovjedništvo s generalom Julijem Fritzom, bolnicu 
s ranjenicima, a u svanuće, nakon kratke borbe, i zaštitnicu te divizije. Osamljene 
borbene skupine južno od Celja i istočno od Celja, u području Pilštanj - Podsreda — 
Sv. Petar, vode borbe s postrojbama 48. udarne divizije Prve JA, uz teške gubitke. 
Opkoljene ustaško-domobranske snage u području Krško — Podsreda, nakon dvo- 
dnevnih žestokih borbi sa snagama 21. udarne divizije Druge jugoslavenske armije i 
uz teške gubitke (480 mrtvih i 1270 zarobljenih) probile su se prema Celju i Šmarju. 
Dio Južne kolone, pod žestokim borbama probija se od Laškog prema Celju. Pred 
gradom opkoljavaju je dvije divizije Druge JA. Jedan manji dio Il. zbora probija se 
zapadno od Celja u smjeru Dravograda. U području Celje — Rogaška Slatina — donja 


Sutla — Pilštanj — Planina — Laško zaostale hrvatske izbjegličke skupine susreću se s 
već zarobljenim dijelovima hrvatske izbjegličke kolone koje sa sjevera vraćaju i prate 
postrojbe JA. 


U popodnevnim satima 12. svibnja borbe su započele i na začelju kolone u gor- 
njoj Mislinjskoj dolini, oko Hude Luknje, Mislinje i Gornjeg Doliča, i u dolini r. Pake, 
oko Vojnika i Višnje Vasi. Da bi spriječili odstupanje hrvatske izbjegličke kolone od 
Celja prema Dravogradu, oko podne 12. svibnja, smjerom Slovenske Konjice — Vita- 
nje — Slovenj Gradec — Dravograd, u području Spodnji Dolič stižu dijelovi 17. divizije 
Treće JA. Tu im, na položajima: Št Iljik. 593) — Lučevec (k. 774) — Pušnik — Pečovnik 
(k. 793), radi zaštite prometnice Celje — Velenje - Huda Luknja — Slovenj Gradec — 


Dravograd, žestoki otpor pruža oko 20.000 pripadnika HOS-a i pripadnika Crnogor- 
ske narodne vojske. 


Hrvatska vojna i civilna izbjeglička kolona dan 13. svibnja dočekala je uglavnom 
u probijanju kroz položaje već jakih snaga Jugoslavenske armije oko Celja, u dolini 
Pake i Mislinje, prema Slovenj Gradecu i Dravogradu te u smjeru gornje doline Meže 
iz smjera Šoštanja i Slovenj Gradeca i dalje u Austriju. Desetine tisuća pripadnika 
te kolone bilo je zarobljeno i nalazilo se u raznim logorima u Mariboru, u celjskom 
području, pa i u Hrvatskoj, a na tisuće ih je već bilo poubijano. Da bi spriječile nje- 

mačkim i hrvatskim snagama proboj prema Bleiburgu iz Celja su 13. svibnja krenule 
5. i 11. divizija Prve JA smjerom Šoštanj — s. Poljana u gornjoj dolini Meže. Toga 
dana u dravogradskom području pregovori između protivničkih strana bili su vrlo 
intenzivni. U jutarnjim satima obavještajni oficir 51. divizije kapetan Vaso Vesković 
dolazi u zapovjedništvo HOS-a u Šentjanžu i generalu Slavku Štanzeru predaje ulti- 
matum: Hrvatske oružane snage moraju se bezuvjetno predati do 10 sati toga dana. 
Zapovjedništvo HOS-a upućuje generala Antuna Nardelija u zapovjedništvo 51. di- 
vizije s protuultimatumom: Propustiti nam prijelaz preko granice ili ćemo to sami 
oružjem ostvariti. Pregovori koji su započeti u prijepodnevnim satima u Guštanju 
(Ravne na Koroškem) između predstavnika HOS-a i predstavnika 14. udarne divizije 
nastavljeni su u Šentjanžu u zapovjedništvu HOS-a. Dok je predstavnik 14. udarne di- 
vizije major Franta zahtijevao bezuvjetnu predaju, predstavnici su HOS-a, predvođeni 
generalom Slavkom Štancerom, odbacivali mogućnost predaje i zahtijevali slobodan 
prolaz ususret britanskim postrojbama. Pregovori su vođeni i u popodnevnim satima 
u zapovjedništvu 51. divizije. U ranim popodnevnim satima, do hrvatske izbjegličke 
kolone pred Dravogradom došao je i jedan pripadnik američke armije, podrijetlom 
Hrvat. S njim su, uz jedan stari mlin, uz ribu i vino, razgovarali general Vladimir 
Metikoš i pukovnik Danijel Crljen. Vjerojatno njemu je »Zapovjedništvo Hrvatskih 
Oružanih Snaga na sektoru Koruške i Štajerske« predalo memorandum »glavaru 
angloameričke misije za Štajersku, Korušku i Gorenjsku« u Klagenfurtu (Celovcu), 
tražeći zaštitu za »200.000 (Dvije stotine tisuća) hrvatskih vojnika i oko pola milijuna 
hrvatskoga naroda (staraca, invalida, žena i djece)« i za »petnaest tisuća vojnika i oko 
dvadeset tisuća građanskih izbjeglica iz Crne Gore, čija sudbina i tragedija od davnih 
doba već je poznata cjelokupnoj svjetskoj javnosti«. Memorandum su u ime HOS-a 
potpisali general Ivo Herenčić i pukovnik prof. Danijel Crljen, a u ime Crnogoraca dr. 
Dušan Krivokapić. 


Budući da su ultimatumi JA, upućivani snagama HOS-a o polaganju oružja, osta- 
jali bez odgovora, sve snage JA raspoređene ispred Dravograda i oko izbjegličke ko- 
lone — postrojbe 51. divizije, 6. brigade 36. divizije i Tomšičeve brigade 14. slovenske 
divizije — u 11 sati prelaze u opći napad od Drave s težištem prema Slovenj Gradecu, 
odnosno prema položajima HOS-a s kojih su štitile hrvatsku izbjegličku kolonu pred 
Dravogradom. Borbe su vođene svim oružjima i oruđima. Zbog nedostatka podataka 
ne možemo iscrpno pratiti borbe za dravogradske mostove, kolni i željeznički. U 
poslijepodnevnim satima pripadnici HOS-a potiskuju pripadnike JA s desne obale 
Drave na lijevu obalu i pokušavaju osvojiti dravogradske mostove, ali ne uspijevaju 
uspostaviti mostobrane na lijevoj dravskoj obali. U obrani dravogradskih mostova su- 


djelovalo je i bugarsko topništvo s Viškog polja 
koje je s iznenađujućom preciznošću tuklo po 
položajima HOS-a duž željezničkog nasipa na 
desnoj strani Drave, po tenkovima HOS-a koji 
su se približili kolnom mostu i po dubini hrvat- 
ske kolone u Mislinjskoj dolini. Topništvo 51. 
divizije prenijelo je svoju vatru po dubini kolone 


prema Šentjanžu, čime je nanosilo teške udar- 


ce vojnoj i civilnoj hrvatskoj izbjegličkoj koloni 

pred Dravogradom. Falentov most na r. Meži pred Podklancem preko koga je ve- 
1 X , ćina hrvatske izbjegličke kolone 13. - 15. svibnja 1945. kretala 
Dok su jedne postrojbe HOS-a vodile bor- dolinom Meže prema Bleiburgu 


bu za ovladavanje dravogradskim mostovima, 


druge su u popodnevnim satima 13. svibnja u Podklancu preko Falentova mosta 


poduzele proboj prema Bleiburgu, udaljenom 23 kilometra, napadajući na dobro 


utvrđene položaje 8. vojvođanske brigade na Tolstom vrhu iz dva smjera: frontalnim 


napadom preko rijeke Meže iz Mislinjske doline ispred Dravograda i Šentjanža i zao- 


bilaznim manevrom od Slovenj Gradeca kroz Sele i Kotle prema Guštanju. Nakon što 


su zauzele Guštanj, te su postrojbe došle u pozadinu položaja 8. vojvođanske brigade 


na Tolstom vrhu i, zajedno s postrojbama, koje su izravno napadale preko Meže u 


Podklancu, u žestokoj borbi razbile i odbacile njezine postrojbe prema planini Stroj- 


ni i Jamnici te preko željezničkog mosta na lijevu 
obalu Drave. Kolonu, koja je, nakon zauzimanja 
Podklanca i Tolstog vrha, napredovala po glavnoj 
cesti prema Guštanju i dalje prema Poljani, noću 
13./14. svibnja, presjekle su postrojbe 7. udarne 
vojvođanske brigade. 


Lijeve pobočnice te kolone, postrojbe HOS-a 
i Crnogorske narodne vojske, napredovale su od 
Slovenj Gradeca sjevernim padinama Uršlje gore 
i okolnim pošumljenim planinskim predjelima, 
izbijajući u blizinu Mežice i prema Loibachu (slov. 
Libuče) u Austriji. 

U gornjem dijelu Mislinjske doline, postrojbe 
HOS-a i Crnogorske narodne vojske s naizmje- 
ničnim uspjesima vode vrlo žestoke borbe s po- 
strojbama 17. divizije, posebno u području Hude 


Proboj HOS-a prema Bleiburgu 
uvečer 13. svibnja 1945. u Podklancu 


Borbe 13. svibnja 1945. u dolinama Pake i Mislinje Napredovanje postrojbi JA 14. svibnja 1945. u gornjoj 
mislinjskoj dolini i u donjoj mislinjskoj dolini 


Luknje, Doliča i Mislinje. Nakon više protunapada, uz pomoć žestoke artiljerijsko-mi- 
nobacačke vatre, postrojbe 17. divizije u 20 sati istoga dana ugrozile su prometnicu 
Celje — Velenje — Slovenj Gradec — Dravograd, a postrojbe 1. brigade 14. slovenske 
divizije i 7. brigade 51. divizije u području Poljana — Mežica — Črna razoružale su 
104. njemačku lovačku diviziju i dijelove 13. SS »Vražje divizije« i zaštitne postrojbe 
zapovjednika Jugoistoka generala L&hra. U području Dravograda u nekoliko navra- 
ta po skupinama predalo se »ukupno blizu 20.000 ustaško-domobranskih vojnika i 
oficira« (M. Basta). 


Dan 14. svibnja 1945. snage HOS-a u sjeverozapadnoj Sloveniji dočekale su u 
operativnom djelovanju na tri smjera: dravogradskom, bleiburškom i gornjomislinj- 
skom. lako su neke postrojbe HOS-a u popodnevnim satima 13. svibnja krenule u 
proboj prema Bleiburgu, nije slabio njihov borbeni pritisak na dravogradske mostove. 
Noću 14. svibnja postrojbe HOS-a zauzele su dravogradski željeznički most, prešle 
na lijevu obalu Drave i uspostavile mostobran, a jedan dio ih se probio prema Lawa- 
mundu i dublje u Korušku. U nastavku borbi, u zoru, snage HOS-a u žestokoj borbi 
potisnule su snage JA na lijevu obalu Drave, čak, po operativnom dnevniku 40. sla- 
vonske divizije, i istjerali ih iz grada, ali su se tada u borbu uključile bugarske postroj- 
be topništvom i u pomoć je pristigla Omladinska brigada 40. divizije iz Maribora i 
protivnika prisilile na povlačenje. lako je postrojbama HOS-a pred Dravogradom oko 


10 sati stiglo pojačanje iz smjera Celja, u protunapadu prije podne toga dana snage 
JA, s istoka i sa zapada, uništile su hrvatski mostobran na lijevoj dravskoj obali kraj 
željezničkog mosta i nastavile napadati položaje HOS-a na desnoj obali Drave. 


Da bi odvratili napade postrojbi HOS-a prema dravogradskim mostovima, opkolili 
ih i prisilili na predaju, zapovjedništvo 51. divizije usmjerilo je jake topničke napa- 
de po položajima HOS-a na Tolstom vrhu i u Podklancu, u napad preko mostova 
uključene su sve postrojbe s lijeve strane Drave 51. divizije, 2. bataljun Prekomurske 
brigade i obje pukovnije Bugarske narodne armije. Podvečer su te postrojbe prešle 
na desnu obalu Drave, zaposjele su dan ranije izgubljene položaje postrojbi 51. divi- 
zije i nastavile napadima na snage HOS-a, s položaja u Podklancu i na Tolstem vrhu, 
presjekle odstupnicu hrvatskoj izbjegličkoj koloni prema Bleiburgu i zatvorile obruč 
oko ostataka izbjegličke kolone u gornjoj Mislinjskoj dolini. Toga dana u dolini Meže 
zarobljeno je »20.000 ustaša, domobrana, četnika i bjegunaca«. 


Na bleiburškom smjeru, postrojbe su 51. divizije u području Guštanja noću 
13./14. svibnja presjekle put prema Bleiburgu, ali su postrojbe HOS-a ujutro 14. svib- 
nja, iza 2,30 sati, prešle u napad, zauzele Guštanj i oslobodile put prema Bleiburgu. 
U daljem napredovanju, lijeva pobočnica hrvatske kolone sukobila se s glavninom 
3. bataljuna 7. vojvođanske brigade i 


prisilila ga na povlačenje prema padina- 
ma Uršlje gore — Razbora. Potom je iz 
područja sastavnice r. Meže i r. Mislinje 
prema Bleiburgu, s bočnim osiguranji- 
ma, krenula kolona kamiona, prvo s 
ranjenicima, a zatim i ostali, izloženi na- 
padima postrojbi Jugoslavenske armije. 
Ta je kolona, često pod vrlo žestokom 
borbom i s obostranim gubitcima, oso- 
bito kraj Poljane, stigla u popodnevnim 
satima 14. svibnja na Loibaško polje 


južnije pred Bleiburgom. 


Istovremeno, dok se u popodnevnim satima 14. svibnja hrvatska kolona probija 
prema Bleiburgu, postrojbe 14. slovenske divizije, da bi onemogućile proboj dublje 
u Korušku, zaposjele su mostove na Dravi u Austriji. Nešto južnije, u popodnevnim 
satima pred Črnom postrojbama JA predalo se oko 5.000 pripadnika Crnogorske 

Hrvatska izbjeglička kolona napreduje dolinom Meže od Podklanca 
(slov. Libučku gmajnu), par kilometara prema Bleiburgu 

narodne vojske i civilnih izbjeglica, koji su dolazili iz smjera Velenja, a 40. slavonska 
divizija Treće JA napadala je prema području Slovenj Gradec — Št. llj. 


Na gornjomislinjskom smjeru postrojbe 17. divizije Treće JA u 4 sata (14. svibnja) 
prešle su u iznenadni i žestoki napad na položaje HOS-a i nakon dvosatne i vrlo 
žestoke borbe, u 6 sati potisnule ih, izbile na prometnicu Celje — Velenje — Slovenj 
Gradec, čime su odsjekle odstupnicu od Celja prema Slovenj Gradecu i Dravogradu. 
U nastavku borbi nastavile su goniti i razoružavati postrojbe HOS-a i do 12 sati izbile 
pred Slovenj Gradec, u 17 sati zauzele su Slovenj Gradec i nastavile napredovati 
prema Dravogradu. Borbe su nastavljene i noću 14./15. svibnja 1945. O žestini borbi 
na gornjomislinjskom smjeru, svjedoči podatak da je između Hude luknje i Mislinje 
u »desetih velikanskih grobiščih pokopano najmanje 4700 ustašev«, tj. pripadnika 
HOS-a. 


Budući da je noću 14./15. svibnja na dravogradskom smjeru dogovoreno da ih ne 
će predati pripadnicima JA i ruskoj Crvenoj armiji, Bugarima su se pred Dravogradom 
predale dvije nepotpune oružničke pukovnije. Istovremeno, probijale su se postrojbe 
HOS-a s izbjeglicama prema Bleiburgu, odnosno na Loibaško polje. Dijelovi hrvat- 
skoga egzodusa pristizat će na Loibaško polje i 15. i 16. svibnja, pa i sljedećih dana 
prema Bleiburgu i dublje u unutrašnjost Koruške. 


Uspostavljanje veze s predstavnicima 
britanske vojske 


Ubrzo, nakon dolaska na Loibaško polje (u popodnevnim satima 14. svibnja), 
zapovjedništvo HOS-a na čelu s generalom Herenčićem, uspostavilo je u mjestu 


==" = Hrustu kraj Bleiburga vezu sa 
<. zapovjedništvom tamošnje  bri- 
tanske postrojbe. U razgovoru 
koji je bio »skoro srdačan«, gene- 
rali Ivan Herenčić i Mirko Gregurić 


Loibaško polje pred Bleiburgom - mje- 
sto okupljanja i predaje velikoga dijela 
oružanih snaga i civilnoga pučanstva 
NDH-a 15. svibnja 1945. Strjelica br. 1 
pokazuje mjesto predaje i kolni put kud 
se s Loibaškog polja kretalo u zaroblje- 
ništvo, a strjelica br. 2. označuje mjesto 
obljetničkih okupljanja i molitve za žrtve 
Bleiburške tragedije. 


britanskom su zapovjedniku izjavili da su došli predati se britanskoj vojsci i pod nji- 
hovu zaštitu staviti civilno pučanstvo u izbjegličkoj koloni. Britanski zapovjednik, s 
činom bojnika, izjavio je da je obaviješten o hrvatskom dolasku, zatražio je da Hrvati 
ne napreduju dalje od potoka Loibacha, da će sutra moći krenuti dalje, da mogu 
zadržati oružje i ako imaju ranjenike da ih mogu uputiti u bolnicu u Klagenfurtu. 


Stanje u izbjegličkoj koloni 
pred Bleiburgom uoči predaje 


Glavnina snaga HOS-a, s topništvom i 30 oklopnjaka, s povozom, s ranjenicima i 
bolnicom i mnoštvo civilnoga pučanstva, dočekala je 15. svibnja 1945. na Loibaškom 
polju pred Bleiburgom, raspoređena do potoka Loibach, skoro do ulaza u istoimeno 
selo, a pojedine postrojbe iz strateških razloga, radi obrane, zaposjele su okolne 
brežuljke. Tu su se susreli s pripadnicima britanske 38. (irske) pješačke brigade Petog 
korpusa Osme savezničke armije, pod zapovjedništvom brigadira Patrika Scota, dok 
su na okolnim brežuljcima, nasuprot položajima hrvatskih i crnogorskih postrojbi, 
koje su osiguravale zaposjednuto područje, položaje držale postrojbe 14. slovenske 
divizije (južno, jugozapadno i sjeverozapadno na Lokovici, Senčnom hribu i ispred 
Borovja ) i postrojbe 7. i 8. brigade 51. divizije Treće JA (sjeveroistočno i istočno na 
Grablu i Dolgim brdima). Još uvijek dolinom Meže probijalo se pod borbom mnoštvo 
HOS-a, Crnogorske narodne vojske i civilnoga pučanstva prema Bleiburgu, pred Dra- 
vogradom 20.000 pripadnika HOS-a i dalje je vodilo borbu sa snagama JA. Uvjereni, 
da je sve počelo dobro, hrvatski su zapovjednici pred Bleiburgom ujutro 15. svibnja 
zapovjedili, kako bi predaja 


Britancima _bila_organizira- 
na, da se pronađu politički 
dužnosnici koji bi civilno 
pučanstvo trebali prikupiti 
po kotarevimai pokrajinama. 
Također, i nazočne postrojbe 
HOS-a trebalo je pripremiti 
za pregled koju su trebali 
obaviti britanski časnici. Po 
brežuljcima neprekidno se 
čarkalo. Oko 11 sati jato 


Bleiburg s dvorcem Thurna-Valssasina 

KA < fi 
Pred Bleiburgom 
švedske slikarice. 


britanskih zrakoplova Spitfire nadlijetalo je u 
niskom brišućem letu izbjegličko mnoštvo na 
Loibaškom polju, očito radi zastrašivanja, dok 
ih je izbjegličko mnoštvo, gledajući u tome 
znak prijateljstva, pozdravljalo mašući zasta- 
vama i rukama. 


Pregovori o predaji HOS-a 


Prvi kontakti pripadnika HOS-a u po- 
vlačenju prema Austriji sa savezničkim pred- 
a u-1 stavnicima, a potom i pregovori o predaji 
15. svibnja 1945., rad Linde Niman, savezničkim snagama, dogodili su se u vrlo 

zamršenim odnosima između jugoslavenskih 
partizanskih snaga predvođenih Titom, kojima je cilj bio zaposjesti Trst i Julijsku kra- 
jinu te Korušku u Austriji, gdje su se već nalazile postrojbe 5. korpusa 8. britanske 
armije, i pripojiti ih novoj Jugoslaviji. To je moglo dovesti i do oružanog sukoba među 
njima i biti sudbonosno za hrvatsku izbjegličku kolonu i sve druge »Jugoslavene«. 
Dotada su se britanske snage, pa i snage 5. korpusa britanske 8. armije ponašale 
u skladu s preporukom britanskoga ministarstva vanjskih poslova (Foreign Office) 
od 19. veljače i odluke predsjednika britanske vlade Winstona Churchilla od 28. 
travnja 1945., da svi »Jugoslaveni« koji bi se predali britanskim snagama moraju 
biti zadržani u zarobljeničkim logorima dok se o njihovoj sudbini ne donese druga 
odluka, odnosno da se ne vraćaju u svoje domovine protivno njihovoj volji, gdje su 
mogle biti izložene presiji komunističkih pobjednika. Do obrata je došlo nakon što 
je politički savjetnik vrhovnog savezničkog zapovjednika za Sredozemlje feldmaršala 
Harolda Alexandera, sa sjedištem u Caserti kraj Napulja, Harold Macmillan, izravno 
odgovoran predsjedniku britanske vlade Winstonu Churchillu, 13. svibnja 1945. u 
Klagenfurtu usmeno zapovjedio zapovjedniku 5. korpusa britanske 8. armije genera- 
lu Charlesu Keightleyu i glavnom upravnom oficiru u Glavnom savezničkom stožeru 
u Caserti generalu Robertsonu, da se, uz Kozake, koje treba izručiti sovjetskim sna- 
gama, i »velik broj otpadničkih jugoslavenskih trupa, izuzev četnika, izruči jugosla- 
venskim partizanima«. Takva odluka prvenstveno odnosila se na oružane snage i 
pučanstvo NDH-a, od kojih se jedan manji dio već nalazio u području Austrije. Oče- 
kivao se još već broj vojnih i civilnih osoba, a operiralo se čak i brojkom od 600.000. 
U tim i takvim prilikama odlučilo se o sudbini većine onih koji su se 15. svibnja našli 


pred Bleiburgom, ali i onih koji su već bili ušli dublje u Korušku, kao i onih koji su i 
sljedećih dana uspijevali probiti se kroz položaje Jugoslavenske armije, ući u Austriju i 
predati se savezničkim britanskim snagama. U skladu s tim uputama postrojbama 38. 
(irske) pješačke brigade dane su zapovijedi »kojima će, u cilju sprečavanja te predaje, 
biti upotrijebljena sila«. 

Pregovori između predstavnika britanske armije i HOS-a, započeti u popodnev- 
nim satima dan ranije u zapovjedništvu britanske vojske u Hrustu kraj Bleiburga, na- 
stavljeni su, u nazočnosti zapovjednika britanske 38.(irske) pješačke brigade brigadira 
Patricka Scotta, iza 12 sati 15. svibnja u dvorcu grofa Thurn-Valsassina kraj Bleiburga, 
između predstavnika HOS-a generala Ivana Herenčića i Servatzyja te pukovnika Da- 
nijela Crljena i predstavnika Jugoslavenske armije političkog komesara 51. divizije JA 
potpukovnika Milana Baste i zapovjednika partizanske 14. slovenske divizije potpu- 
kovnika Ivana Kovačiča. Brigadir Scott je na razgovor prvo primio predstavnika JA, pa 
predstavnike HOS-a, a onda zajedno oba izaslanstva. U vrlo mučnim pregovorima, 
britanski brigadni general Scott odlučno je dao na znanje predstavnicima HOS-a da 
ih ne može primiti britanska vojska i da se trebaju predati Jugoslavenskoj armiji. 
Predstavnik JA potpukovnik Milan Basta također je odlučno postavio uvjet predstav- 
nicima HOS-a, da čim se vrate u kolonu, moraju izvjesiti bijele zastave i u roku od 
jednog sata izvršiti organiziranu predaju čitave vojske. Žene i djeca bit će vraćeni 
kućama, vojnici će ići u zarobljeništvo, a časnici će biti sprovedeni u Maribor, gdje će 
im se suditi, ako su se ogriješili u tijeku rata. lako je general Herenčić tražio odgodu 
predaje za 24 sata i britansku komisiju, brigadir Scott predlagao dva sata pripreme 
za predaju i predstavnicima JA ponudio i svoju oružanu silu u pomoć, potpukovnik 
je Basta sve to bahato odbijao i tražio da predaja počne odmah čime se vrate među 
svoju vojsku. Na Herenčićevu izjavu da ne može jamčiti da će predaja biti izvedena, 
brigadir je Scott zaprijetio: »Ako se to ne izvrši, mi ćemo vas poslije jednog sata poče- 
ti bombardirati.« Ipak, dogovoreno je da predaja počne sat vremena, nakon što se 
za 20 minuta vrate među svoje, odnosno u 16 sati. Kad su predstavnici HOS-a vratili 
se u kolonu i izvijestili o rezultatima pregovora, u britansko zapovjedništvo upućeno 
je novo izaslanstvo, predvođeno starim austrijskim časnikom i hrvatskim domobran- 
skim generalom Slavkom Štancerom. To izaslanstvo Britanci nisu željeli primiti nego 
su ih uputili u partizansko zapovjedništvo, gdje ih je primio potpukovnik Basta. Ni 
od tih pregovora nije bilo ništa. Predstavnici Crnogorske narodne vojske također su 
pokušali pregovarati s britanskim generalom, pa i s potpukovnikom Bastom, ali je i to 
bilo bezuspješno i završilo je njihovom predajom. Zbog strašnih posljedica koje su za 
hrvatski narod nastupile nakon pregovora u bleiburškom području, u svijesti većine 

naroda posebno je pridonijelo spoznaji o Bleiburgu (prije se to odnosilo na Sloveniju 
gdje su izvedene najstrašnije likvidacije zarobljenika) kao pojmu masovnoga zločina 
prema hrvatskom narodu, kao simbolu najstrašnijega hrvatskog stradanja, simbolu 
masovne fizičke i svake druge likvidacije hrvatskoga naroda općenito. 


Predaja Hrvatskih oružanih snaga 


lako ima dosta svjedočanstava, ne može se točno rekonstruirati što se sve događalo 
na Loibaškom polju pred Bleiburgom u trenutku predaje glavne kolone HOS-a i izbje- 
gloga pučanstva NDH. Predaja je počela iza 16 sati 15. svibnja, nakon što su, po 
nekim svjedočenjima, bili izloženi unakrsnoj vatri postrojbi JA s okolnih brežuljaka. Po 
svemu poznatom predavalo se je i 16. svibnja. Istovremeno su stizale i nove skupine 
na Loibaško polje i uključivale se u predaju ili su nastojale kroz okolne šume probiti se 
dublje u austrijsko područje i predati se britanskim savezničkim snagama. 


Kakve su se sve drame, nakon saznanja da su prepušteni Jugoslavenskoj armiji 
i protivniku s kojim su četiri godine ratovali, događale u izbjegličkoj vojnoj i civilnoj 
koloni na Loibaškom polju, pojedinačne, obiteljske, pa i nacionalne, teško je opisati i 
predočiti. Svakako najstrašnije što ih jedno ljudsko biće i društvo može doživjeti. Oni, 
koji su o tome svjedočili, namijenili su nam ono što su oni vidjeli, ovisno gdje su bili i 
koliko su u općem šoku pred spoznajom da ih se prepušta najgorem protivniku zbog 
čijega su zločina ostavili sve svoje i uputili se u neizvjesnost, bili u stanju promatrati 

Razoružani pripadnici HOS-a i civilnog pučanstva 15. svibnja 1945. u Poljani u dolini Meže, pred Bleiburgom. 

Hrvatska izbjeglička kolona 15. svibnja 1945. u Poljani u dolini Meže 


što se oko njih događa i u takvim okolnostima zapamtiti ono što bi pružalo objektiv- 
nu i potpunu sliku. 


Budući da su snage JA nastojale na sve moguće načine spriječiti izvlačenje HOS-a 
i civilnog pučanstva u dolini Mislinje, pred Dravogradom i oko Slovenj Gradeca prema 
sjeverozapadu, prema Bleiburgu i dublje u Austriju, velik dio te kolone u izvlačenju 
nije se uspio probiti na Loibaško polje 14. svibnja, pa ni 15. svibnja. Isti dan kad je 
glavnina HOS-a s pučanstvom predavala se na Loibaškom polju, 15. svibnja, nedale- 
ko odatle, u dolini Meže, postrojbe JA s teškim naoružanjem prisilile su na predaju 
dvije velike skupine HOS-a s civilnim pučanstvom u trokutu Slovenj Gradec — Poljana 
— Dravograd. Nakon što su artiljerijskom i mitraljeskom vatrom potisnuti u područje 
Črna - Mežica - Kovšak — Košutnik — Snt Georgen pri čemu su im naneseni teški gu- 
bici, tu je razoružano oko 30.000 pripadnika HOS-a i crnogorskih četnika. Istovreme- 
no je u Guštanju zarobljeno 20.000 pripadnika HOS-a i, svakako, mnoštvo civilnoga 
pučanstva. Na dravogradskom smjeru, u zadnjim trenutcima borbe, pred Dravograd 
stiže jedna izbjeglička kolona pod zaštitom bitnice protuoklopnih topova. Ta bitnica, 
predvođena poručnikom Slavkom Truhlijem, upućuje svoje posljednje granate prema 
tamošnjim položajima Jugoslavenske armije. U skladu s pregovorima vođenim noću 
14. — 15. svibnja 1945. s predstavnicima Bugarske narodne armije, pred Dravogra- 
dom se “pod uvjetom i uz časnu vojničku riječ da ne će ni u kojem slučaju biti pre- 
dani Rusima ili partizanima“ u 11 sati predalo 20.000 pripadnika HOS-a i isto toliko 
civilnoga pučanstva. Svi su ti prepušteni postrojbama Jugoslavenska armije i potom 
usmjereni prema Mariboru i Celju te izloženi naokrutnijim stradanjima. Nešto južnije, 
kraj Slovenj Gradeca razbijen je i zarobljen zaostali dio hrvatske izbjegličke kolone. 
Od 3.000 zarobljenih više od 1.000 ih je odmah strijeljano, a preživjeli su upućeni u 
Kolonu smrti ili Križni put. Nakon radijske vijesti da se pred Bleiburgom predala glav- 
nina HOS-a 15. svibnja, kraj Celja se predala velika izbjeglička kolona, a više skupina 
pripadnika HOS-a ne prihvaća predaju i pod borbom probija se prema sjeveru ili se 
Vraća u domovinu. 

Procjene o brojčanoj zastupljenosti 
sudionika u Bleiburškoj tragediji 


Brojke su poseban problem u procjeni Bleiburške tragedije. Pri tomu se postav- 
ljaju pitanja koliko je HOS imao vojske i koliko je zarobljeno njezinih pripadnika u 
izvlačenju prema Austriji. U različitoj historiografiji i memoarističkoj literaturi susreću 
se različite i oprečne ocjene. Pripadnici HOS-a Ante Ljekić i njegovi prijatelji, koji su 
u emigraciji nastojali odgovoriti na problem Bleiburške tragediji, procijenili su da je 
od »sveukupnih 230.000 hrvatskih vojnika«, njih 30.000 ostalo u domovini, a da ih 
je 200.000 krenulo u izvlačenje prema Sloveniji i Austriji. Po istraživanju britanskoga 
povjesničara Nikolaja Tolstoja pred Bleiburgom se predalo »gotovo četvrt milijuna Hr- 
vata«. Po general-pukovniku Fedoru Dragojlovu, u vrijeme predaje pred Bleiburgom, 
u području Celje — Šoštanje — Slovenj Gradec nalazilo se više od 100.000 pripadnika 
HOS-a i civilnoga pučanstva, pred Bleiburgom nalazilo se oko 150.000 ljudi, od čega 
oko 130 — 140.000 pripadnika HOS-a koje su se kraj »Karaule« pripremali za pregled 
koji su trebali obaviti Englezi, a »treći dio, zapravo vrlo veliki dio uglavnom civilnih 
izbjeglica, izmiješanih s manjim dijelovima vojnih postrojbi i ostalih vojnih skupina, 
prema procjenama više od 100.000 do 150.000 ljudi, koji tada još nisu stigli u Blei- 
burg, u tijeku marša se predavao u posebnim, prostorno udaljenim skupinama, tamo 
gdje se tog trenutka nalazio«. Uglavnom, podaci pobjednika Jugoslavenske armije 
i službene jugoslavenske historiografije, uvijek su manji, bilo da govore o ukupnim 
snagama HOS-a i civilnoga pučanstva u povlačenju prema Austriji bilo o njihovu za- 


Nadgrobni spomenik “u čast i slavu poginuloj i u domovinu izručenoj, te nestaloj Hrvatskoj vojsci, u borbi 
za hrvatsku domovinu svibnja 1945. u groblju u Unter-Loibachu, podigli preživjeli suborci godine 1976. 

robljavanju. Jedino su podaci o poginulim pro- 
tivnicima uvijek puno veći u odnosu na vlastite 
gubitke što se može protumačiti masovnim stri- 
jeljanjima zarobljenika. 

Manje i veće skupine HOS-a pred Bleibur- 
gom, Dravogradom i svugdje gdje su bile pri- 
siljene položiti oružje, odustajale su od predaje 
i nastojale su probiti se natrag u domovinu ili 
dalje prema Austriji. Mnogi su u tomu i uspjeli, 
nastavljajući još godinama borbu s pripadnici- 
ma KNOJ-a i drugim organima gonjenja nove Spomen-ploča Braće Hrvatskog zmaja “u spomen bleibur- 

b škim žrtvama i stradalnicima Križnog puta započetog na 
jugoslavenske države. Istovremeno, dok su se ovom mjestu 15. svibnja 1945? postavljena na Loibaškom po- 
odvijale drame hrvatskoga egzodusa u Sloveniji lju u povodu 50. obljetnice Bliburške tragedije, 1995. godine. 
i Austriji, pojedine postrojbe i veće i manje skupine Hrvatskih oružanih snaga, pro- 

bijale su se sljedećih dana i mjeseci kroz Hrvatsku i Sloveniju prema Austriji, s više ili 


manje uspjeha. 


Izručivanje Hrvata iz Koruške 


Procjenjuje se da je prije zatvaranja prolaza na austrijsko-jugoslavenskoj granici, 
do 100.000 hrvatskih vojnih i civilnih osoba, među kojima su bili Vlada i ukupno 
političko vodstvo NDH, uspjeli probiti se kroz Maribor, Dravograd, Ljubelj, Jeseni- 
ce i Travisio u Austriju, od čega većina u Korušku. Međutim, ubrzo se nad svima 
njima pojavila opasnost prisilnog povratka u domovinu i izručivanje Jugoslavenskoj 
armiji i novoj jugoslavenskoj komunističkoj vlasti. Radilo se je o Hrvatima (25.000), 
Slovencima (24.000) i Srbima (24.000) pod nadzorom britanskih snaga. Nakon što 
je u britansko-jugoslavenskim pregovorima dogovoreno 17. svibnja da će Britanci 
predati Jugoslavenskoj armiji oko 32.000 ustaša i četnika, i to svaki dan 2.000 — 
3.000 zarobljenika u Rosenbachu (Podroščici), britanske su snage započele lov na 
“jugoslavenske“ izbjeglice, da bi ih vratili u Jugoslaviju. S lažnim obrazloženjem da 
idu u Italiju, britanske su snage 15. — 26. svibnja u željezničkim postajama Jesenica- 
ma i Bleiburgu, ali i drugdje, izručile Jugoslavenskoj armiji više od 30.000 pripadnika 
HOS-a i hrvatskih civila. Predsjednik Vlade NDH-a Mandić, ministri doglavnici Mile 
Budak i Ademaga Mešić te ministar oružanih snaga doadmiral Nikola Steinfil, sa 
ženskim osobama i djecom među kojima je bila i dvadesetogodišnja kćer ministra 
Budaka Grozda, ukupno njih 69, javili su se 14. svibnja u Tamswegu Britancima da 
bi se stavili pod njihovu zaštitu. Pod uobičajenim izgovorom da idu u Italiju, bili su 
izručeni jugoslavenskim vlastima 18. svibnja u Rosenbachu. Po istraživanju povje- 
sničara dr. Jere Jareba: »Sutradan (19. svibnja) otpremili su sve u Škofju Loku i točno 

Neki članovi Vlade i drugi dužnosnici NDH-a u zatvorskom dvorištu u Petrinjskoj ulici u Zagrebu 


21. svibnja 1945. god. (15 najvažnijih osoba na čelu s drom Nikolom Mandićem u 9 
sati navečer smjestili su u redarstvenu zgradu u Petrinjskoj ulici i strpali u kriminalnu 
ćeliju br. 5.“, u Zagrebu. Prema Vladimiru Frkoviću, koji je bio izručen 18. svibnja i 
boravio u Škofjoj Loki, dvije skupine od tih zarobljenika bile su 25. svibnja strijeljane 
nedaleko Škofje Loke. 


Kolone i marševi smrti na Križnom putu 
hrvatskoga naroda 1945. g. 


Odnos Narodnooslobodilačkog pokreta Jugoslavije, odnosno NOV-e i Jugoslaven- 
ske armije, predvođenih Josipom Brozom Titom i Komunističkom partijom Jugoslavije, 
prema pobijeđenima i zarobljenima, prema političkim i ideološkim neistomišljenicima 
i prema onima koje se zbog njihova povoljnijega društvenog položaja smatralo kla- 
snim i najvećim neprijateljima još od g. 1941., kad su jugoslavenski komunisti poveli 
borbu protiv osovinske koalicije i za provedbu komunističke revolucije na području 
bivše Jugoslavije, s njima se najokrutnije postupalo i likvidiralo ih se kao izdajice. Nema 
mjesta koje Narodnooslobodilačka vojska nije zauzela, a da nije u njemu obračunala 
sa svima onima koje se držalo i proglašavalo neprijateljima i nema mjesta koje nema 
žrtava komunističke ideologije. Te su žrtve postajale veće što su uspjesi NOV-a bili 
veći i što su se uspješnije razvijali organi komunističke vlasti, odnosno što su uspješnije 
djelovale sigurnosne službe NOP-a i NOV-a, osobito nakon osnutka Odjeljenja zaštite 
naroda (OZN-e) ljeti g. 1944. Ti su zločini osmišljeni kroz zapovjedne i sigurnosne 
strukture NOV-a i JA, posebno došli do izražaja kad je NOV, odnosno JA pobjedo- 
nosno završavala svoj plan progona svih okupatorskih i njihovih savezničkih snaga s 
područja bivše monarhističke Jugoslavije, odnosno nakon zarobljavanja u Sloveniji 
i Austriji na stotine tisuća pripadnika njemačkih postrojbi, HOS-a, raznih četničkih 
postrojbi i slovenskih domobrana te velikoga mnoštva civilnoga pučanstva raznih na- 


rodnosti, izbjegloga pred partizansko-komunističkim zločinima. Protivno Ženevskim 
konvencijama o pravima ratnih zarobljenika, ranjenika i bolesnika, koje je Vrhovni štab 
NOV-a i POJ-a prihvatio u studenom 1941., nakon zarobljavanja u Sloveniji i predaje 
u Austriji u svibnju 1945., na stotine tisuća Hrvata, vojnika i civila, i drugih narodnosti 
s područja bivše Jugoslavije, bilo je, prepušteno nemilosti pobjednika na jugoslaven- 
skom području u ratu g. 1941. — 1945. — Jugoslavenskoj armiji i novoj jugoslavenskoj 
komunističkoj vlasti. Prvo su svi bili izloženi pljački svega što su imali uza se i svega 
što je pobjednicima moglo poslužiti. Potom je velik broj njih bio likvidiran na zato 
prikladnim mjestima u Austriji, u Koruškoj i Štajerskoj (8. — 24. svibnja), u Sloveniji. 
Drugi su u višetisućnim kolonama upućeni pješice, manji broj željeznicom, na duge 
i iscrpljujuće marševe u nepoznato, bez hrane i vode. Bili su izloženi neprekidnim 
maltretiranjima, daljim pljačkanjima osobnih stvari, odjeće i obuće, premlaćivanjima 
i bez istrage i suda okrutnim masovnim ubijanjima. Te kolone smrti u hrvatskom na- 
rodu poznatije pod imenom Križni put, vodile su, uglavnom, prema istočnim i jugo- 
istočnim područjima Demokratske Federativne Republike Jugoslavije: kroz Sloveniju, 

Smjerovi kretanja kolona smrti na Križnom putu oružanih snaga i civilnog pučanstva NDH-a g. 1945. 


137 


Hrvatsko zagorje, Podravinu i Slavoniju 
prema Bačkoj i Banatu i dalje kroz Sr- 
biju sve do Makedonije, Kosova i Crne 
Gore ili pak kroz Sloveniju i Hrvatsku 
prema Zagrebu i Samoboru, Karlovcu, 
Sisku, na Banovinu i Kordun, prema 
Primorju, u Istru, na otoke, u Bosnu i 
Hercegovinu i Crnu Goru, često kroz 
naselja naseljena pučanstvom srpske 
narodnosti, gdje su obično, uz bla- 


gonaklonost straže koja ih je pratila, 


Pobjednici iz džipa prate kretanje zarobljeničke kolone 


premlaćivani, trovani hranom i vodom 
te ubijani na najokrutnije načine. U kolone i marševe smrti velikim dijelom uključivani 
su i oni koji nisu bježali pred nastupanjem Jugoslavenske armije, nego su ostali u 
svojim domovima i mjestima, pa i oni koji su djelovali oporbeno prema ustaškom 
pokretu, uglavnom pripadnici Hrvatske seljačke stranke, odnosno svi koji se nisu 
angažirali u partizansko-komunističkom pokretu i koji nisu bili ideološki privrženi no- 
vom komunističkom sustavu. Oni su odvedeni iz svojih domova u obližnje zatvore i 
logore, a zatim u većini ili likvidirani u mjestima ili uključeni u kolone smrti koje su 
stizale iz Slovenije i Austrije, a i u kolone koje su formirane u pojedinim mjestima. U 
tim kolonama smrti proživljavali su sve što i oni zarobljeni u Sloveniji i Austriji. 
Kolone i marševi smrti, logori i likvidacije pobijeđenih protivnika i pripadajućega 
civilnoga pučanstva osmišljene su na najvišoj jugoslavenskoj političkoj i vojnoj razini. 
Načelnik Generalštaba JA general Arso Jovanović uputio je 17. svibnja 1945. godine 
Štabu Treće JA, znači u vrijeme kad se glavnina zarobljenika iz trokuta Dravograd — 
Slovenj Gradec — Bleiburg nalazila na putu između Dravograda i Maribora, zapovi- 
jed: »Uputite odmah ratne zarobljenike u Vojvodinu i to: sedamdeset pet hiljada u 
Bačku, trideset hiljada u Srem, deset hiljada u Banat.« Tu zapovijed treba shvatiti kao 
dodatnu, jer su i prije te zapovijedi za- 


Pa 
Zarobljenički logor kraj Celja g. 1945. 


robljenici upućivani u Hrvatsku i dalje. 
Vjerojatno su iste ili slične zapovijedi 
upućene i drugim jugoslavenskim ar- 
mijama kojih su se postrojbe nalazile 
u području Slovenije, jer su i iz drugih 
područja Slovenije zarobljenici hrvat- 
: ske i drugih narodnosti upućivani kroz 
p Uke š # 58H Hrvatsku prema istoku, jugu i jugoza- 
LARS dd: ' padu Demokratske Federativne Jugo- 


Zarobljenička kolona HOS-a kraj Celja godine 1945. Kraj kolone na konju bijelcu jaši pripadnik JA koji 
prati kolonu. 

slavije. Tim ukupnim zločinačkim radom koordiniralo je Odjeljenje zaštite naroda — 
OZN-a pri Vladi Demokratske Federativne Jugoslavije, a sva pojedinačna, skupna i 
masovna strijeljanja obavljali su posebno izabrani pripadnici pojedinih postrojbi Ju- 
goslavenske armije, pripadnici Odjeljenja zaštite naroda (OZN-a) i Korpusa narodne 
obrane Jugoslavije (KNOJ) te mjesni komunistički aktivisti. lako su zarobljenike već 
u Mariboru, Celju i drugdje razvrstavali i po kotarevima iz kojih su potjecali, nisu 
ih vraćali u njihova pripadajuća upravna središta, nego su ih usmjeravali u smislu 
navedene zapovijedi. Zapravo, glavni je cilj bio voditi zarobljenike tamo gdje će biti 
izvrgnuti patnjama, životnim stradanjima, likvidacijama. Svi ti sudionici Križnoga 
puta, u usputnim tranzitnim i zbirnim logorima, provjeravani su u vezi sa svojom 
angažiranošću u prethodnom ratu obzirom na svoje zvanje i položaj, na političku ili 
vojničku pripadnost. Po tim se spoznajama prema njima odnosilo. Izdvajalo ih se, stri- 
jeljalo ili likvidiralo najokrutnijim načinom i sredstvima: noževima, kolčevima i drugim 
sredstvima, pojedinačno ili u skupinama, na zajedničkim stratištima i u masovnim 
grobištima — u jamama, provalijama, kamenolomima, rudnicima, bunarima, u raznim 
rovovima, u grobištima koje bi iskopale same žrtve. Svugdje gdje je to bilo moguće, 
odnosno gdje je bilo prigode i gdje se prohtjelo pobjednicima pratiteljima, vodičima 
tih zarobljeničkih kolona i onih koji su odlučivali o sudbinama sudionika tih kolona. 


Put u nepoznato 


Zarobljeni pripadnici HOS-a s Loibaškog polja, u više velikih marširnih kolona, 
upućivani su pješice prema Bleiburgu i Lawamundu i dalje lijevom obalom Drave 
prema Dravogradu (30 km). Iz Dravograda je većina upućivana također pješice prema 
Mariboru (58 km) uz Dravu ili, svakako zbog zakrčenosti prometnice uz Dravu, smje- 
rom Slovenska Bistrica — Maribor. Međutim, neke su skupine iz Dravograda upućivane 

Skupina civila na Križnom putu g. 1945., desno se vidi pripadnica JA koja prati kolonu. 


prema Slovenj Gradecu i dalje prema Celju (64 km), a neki su od Lawamunda upućivani 
desnom obalom Drave prema Slovenj Gradcu i Celju, odnosno od Slovenj Gradeca i 
iz doline Meže u Dravograd i dalje. Pri tomu se želilo svu tu zarobljeničku masu držati 
pod nadzorom i nju se upućivalo tamo gdje su za to bili sigurnosniji uvjeti. Nemoćno 
civilno pučanstvo iz Dravograda i iz Bleiburga upućivano je vlakom prema Mariboru, ali 
i pješice prema Mariboru i Slovenj Gradecu i dalje. Put između Dravograda i Maribora 
kolone smrti svladavale su za od dva do četiri dana, kako koja kolona. O sudbini većine 
zarobljenih težih ranjenika u području Dravograd — Slovenj Gradec — Bleiburg ne zna 
se puno i, svakako, na tisuće njih likvidirano je ubrzo po zarobljavanju, kao i u sličnim 
prijašnjim prigodama. 

Uz mnoga svjedočenja preživjelih, o svemu što se zbivalo u onim najdramatični- 
jim i najstrahotnijim trenutcima, svjedoče i dokumenti koje je stvarao pobjednik. U 
izvještaju Štaba XII. udarne divizije JA Štabu Treće JA 21. svibnja 1945. navodi se 
da je u 16 sati 15. svibnja počela predaja, razoružanje i sprovođenje zarobljenika 
u Maribor, da zarobljenike i zaplijenjeno naoružanje čuvaju pripadnici XII. udarne 
divizije i Četvrte osječke udarne brigade. Dalje se navodi da je u prigodi zarobljavanja 
zarobljeno 93.000 vojnika, a 27 ih ubijeno. Ti podaci, koji se odnose na zarobljenike 
pred Bleiburgom, mijenjali su se iz dana u dan. Zarobljenici su nakon predaje pred 
Bleiburgom upućivani prema Lawamindu i Dravogradu, u pratnji britanske vojske 
do Lawamuinda, a potom pod stražom pripadnika JA. Veća skupina zarobljenika, 
po jednoj procjeni oko 120.000, noć 15./16. svibnja provela je u Bleiburgu po uli- 
cama i drugim prikladnim prostorima, okružena stražama koje su činili britanski i 
jugoslavenski vojnici. Po dnevniku 40. slavonske divizije 16. svibnja: »U Dravogradu i 


danas veoma živo: tu se skupljaju desetine hiljada zarobljenih neprijateljskih vojnika 
i upućuju željeznicom i peške u Maribor. Zarobljeni su Nijemci, domobrani, ustaše i 
četnici. Tu je također i civilno građanstvo, većinom Dalmatinci i Hercegovci, koje je 
krenulo sa ustašama u pravcu Austrije. « 


Zarobljeničke kolone od Dravograda do Maribora, također i na drugim smjerovi- 
ma, bile su izložene svim najokrutnijim likvidacijama pojedinaca i skupina. Izdvajani 
su iz kolona oni koje se po prohtjevu pojedinaca iz pratnje ili neke druge strukture JA, 
pa i komunističkih aktivista, željelo ubiti. Ubijalo se i u kolonama kad se komu proh- 
tjelo. Ubijani su svi koji bi se izdvojili iz kolone u potrazi za vodom koju danima nisu 
dobivali, zbog iznemoglosti ili iz nekoga drugog razloga. Sve kolone bile su izložene 
pljačkanjima odjeće i vrjednijih osobnih stvari općenito. O tomu postoje mnoga svje- 
dočenja. Za zarobljenike nije bilo ni hrane ni vode, tjeralo ih se i na trčanje i ubijalo 
koji nisu mogli trčati, a straže su se, pješaci i konjica, smjenjivale sve gora od gore u 
postupcima prema zarobljenicima. 


Slovenija područje masovnih 
zločina nad zarobljenicima 


Završne operacije vođene u Sloveniji i na austrijsko-jugoslavenskoj granici prido- 
nijele su u prvih deset dana nakon završetka borbi velikoj koncentraciji zarobljenika 
u Sloveniji, prvenstveno u Mariboru, Celju, Slovenj Gradecu, Ljubljani, Kranju, Postoj- 
ni, ali i u drugim mjestima. Puno je svjedočenja koja upućuju na masovna gubilišta 
diljem Slovenije, izvedenih u organizaciji OZN-e za Sloveniju s načelnikom Ivanom 
Mačekom — Matijom. Po jednom svjedočenju između Dravograda i Slovenj Grade- 
ca ubijeno je 15.000 zarobljenika. Na području Slovenije dosada je pronađeno 500 
»prikritih grobišč«: u 298 jama, 87 provalija, 15 protutenkovskih rovova, 6 rudnika 
i 4 protuzračna skloništa i drugdje. U 84 grobišta nalaze se samo žrtve hrvatske 
narodnosti, a u 30 grobišta nalaze se žrtve hrvatske narodnosti zajedno sa žrtvama 
drugih narodnosti. Procjenjuje se da je u masovnim grobištima u Sloveniji likvidirano 
189.000 vojnih i civilnih osoba hrvatske narodnosti (Zamolčani grobovi in njihove 
žrtve, str. 113.). 


Osobito je mnogo svjedočenja o teškom stradanju i sustavnom ubijanju zaroblje- 
nih pripadnika HOS-a: ustaša, časnika, dočasnika, domobrana pripadnika borbenijih 
postrojbi, intelektualaca i službenika državnih institucija općenito; njemačkih vojnika, 
četnika i svih onih koji su se u tijeku teških prilika na završetku Drugoga svjetskog 
rata našli u Mariboru kao ranjenici, izbjeglice i zarobljenici Jugoslavenske armije. Po 
nekim svjedočenjima zarobljenike se likvidiralo u gradu Mariboru i bacalo ih se u Dra- 
Vu ili mrtve vozilo kamionima u za to predviđene masovne grobnice, obično rupe koje 

Zarobljenička kolona u Mariboru svibnja 1945. 


su nastale od eksplozija savezničkih zrakoplovnih bombardiranja na uzletištu Tezno, 
gdje se, tvrdi se, nalaze ostaci 24.000 ubijenih, ili ih vozili i vodili u protutenkovski rov u 
Tezenskom gozdu, južno od Maribora, u obližnje Pohorje, ali i u druga za to prikladna 
mjesta. Pripadnici JA koji su likvidirali zarobljenike, žrtve bi svukli, oduzimali im satove, 
prstenje, sve, a potom bi ih likvidirali na najokrutnije načine u čemu su se posebno 
dokazivali zapovjednici. Po svjedočenju jednoga stražara tih likvidacija u protutenkov- 
skom rovu u Tezenskom gozdu, dugačkom 2,5 — 3 km, likvidirano je 24.000 osoba. Pri 
gradnji autoceste Maribor — Ljubljana, koja prolazi kroz Tezenski gozd i siječe upravo 
navedeni protutenkovski rov s ostacima žrtava koje su pripadnici JA strijeljali i likvidirali 
u svibnju 1945., g. 1999. na 70 metara dužine pronađeno je 1179 kostura. 


Prostor nam ne dopušta prikazivati sva svjedočenja o strahotama koja su se 
događala u Mariboru i oko Maribora. U izvještaju 15. majevičke brigade štabu XVII. 
divizije navodi se da je brigada sudjelovala u likvidiranju zarobljenika 19. — 21. svib- 
nja. U izvještaju za 20. svibnja stoji: »Brigada je stigla dvadesetog u 6 sati (u Maribor 
— A.M. ). Povezani smo sa 0.Z.N.-om. Zadatak naše brigade je likvidacija četnika i 
ustaša kojih ima dve i po hiljade (tj. koje oni trebaju likvidirati - A. M.). Juče nam je 
poginuo nesrećnim slučajem komandant drugog bataljona na strelištu drug Moma 
Divljak (trčao je za pobjeglim golim zarobljenikom, stražari su mislili da je i on zaro- 
bljenik koji bježi, pa su pucali u njega — A. M.). Danas smo nastavili sa streljanjem. 
Brigada je smeštena u Gradu (tj. Mariboru — A. M.). Za 21. svibnja navedeno je: 
»Nalazimo se na istoj prostoriji (tj. prostoru — A. M.). U toku celog dana radili smo 
isto što i juče (likvidacija).« O organizaciji likvidiranja zarobljenika noću na Pohorju i 
stradanju 18. godišnjeg komandanta Mome Divljaka (19. svibnja) posebno svjedoči 


oznaš Zdenko Zavadlav iz Maribora, zadužen za prijevoz zarobljenika, u zborniku 
»Slovenija - Zamolčani grobovi in njihove žrtve 1941. — 1945.« 


U operativnom dnevniku Trećeg bataljuna VI. istočnobosanske brigade navodi 
se za sunčani 23. svibnja: »Po naređenju štaba naše brigade, bataljon je imao za- 
datak likvidiranje narodnih izdajnika. Zbog izvršavanja postavljenog zadatka nije se 
nikakav rad odvijao u toku dana.«. Za kišovito-oblačni 24. svibnja navedeno je: »Kao 
i prošlog dana bataljon je imao isti zadatak.«, a za sunčani 25. svibnja navedeno 
je: »Kao i prošlog dana bataljon je imao isti zadatak... Pred veče bataljon se po 
svršetku zadatka razmešta u gradu počevši pravi kasarnski život.« Procjenjuje se da je 
u Mariboru i mariborskoj okolici likvidirano više desetaka tisuća vojnih zarobljenika, 
ranjenika i civila različitih narodnosti. 


Po brojnosti strijeljanih zarobljenih Hrvata, Slovenaca, Srba i Crnogoraca, vojnika i 
civila (staraca, žena, mladeži, djece) koncem svibnja 1945. u Sloveniji iza Maribora je po- 
dručje Kočevlja, odnosno jama u Kočevskom rogu i druga stratišta. Te likvidacije je izvo- 
dila jedna birana skupina 60 — 70 najpouzdanijih komunista 11. dalmatinske brigade 26. 
divizije Četvrte JA, a glavni zapovjednik bio im je major Simo Dubajić, Srbin iz Kistanja 
u šibenskom zaleđu, koji se je 1990-ih godina hvalio sudjelovanjem u tim likvidacijama. 
Te su žrtve prije izvođenja zločina prošle sve moguće najstravičnije trenutke, bile su bez 
hrane i vode danima, premlaćivane, pljačkane do gola, žene silovane i slično. 


Celje i okolica, s poznatim logorima Teharje i logorom na športskom stadionu, 
gdje su strijeljanja obavljana već oko 10. svibnja, spadaju u veća gubilišta zaroblje- 
nih pripadnika HOS-a i civilnoga pučanstva. Tvrdi se da je u Teharju strijeljano oko 
10.000 zarobljenika, u jednom rudniku kraj Hrastnika 7.000 zarobljenika, u stari 


rudnik u Laškom ubačeno je oko 3.000 zarobljenika bivših vojnika, žena i djece. ltd. 

Spomen-obilježje pobijenim u Mariboru i okolici g. 1945., s natpisima: “Pobitim po 9. 5.1945. Maribor 1990. 
i“Mrtvim v spomen živim v opomen'. Snimio Ivan Kozlica. 

Kolone i marševi smrti kroz Hrvatsku 


Zarobljenici su u kolonama s jakim stražama, uglavnom pješice i ponekad vla- 
kom, iz Slovenije tjerani kroz Maribor prema Zagrebu, Varaždinu i dalje; kroz Celje 
prema Zagrebu i dalje; kroz Kranj i Ljubljanu prema Kočevlju i Rijeci, prema Zagrebu 
i kroz Novo Mesto prema Karlovcu; kroz Zidani Most prema Zagrebu. Zarobljeničke 
kolone koje su se kretale kroz Zidani Most prema Zagrebu također su se dijelile: 
jedne su kroz Zaprešić išle dalje prema Zagrebu, a druge su kroz Breganu i Samobor 
išle prema Sisku i prema Karlovcu, Vojniću i Topuskom. Ponekad i u Sloveniji i dalje 
u Hrvatskoj te su se kolone kretale u cik-cak smjerovima. Iz Zagreba su zarobljeničke 
kolone usmjeravane u više smjerova: Zagreb — Sisak — Petrinja, Zagreb — Ivanićgrad 

Kutina — Novska — Okučani — Nova Gradiška — Požega, Zagreb — Sisak — Kutina 
— Jasenovac. Zagreb — Karlovac — Gračac — Knin — Šibenik — Metković (brodom) — 
Mostar. Preživjele iz Jasenovca usmjeravali su kroz Novsku i Novu Gradišku u Požegu 
ili u Bosansku Dubicu, Kozaru, Prijedor i Banju Luku. Jedne su tjerali iz Zagreba kroz 
Dugo Selo, Bjelovar i Daruvar prema Požegi ili Osijeku. Iz Osijeka su zarobljenici tjera- 
ni kroz Beli Manastir, Sombor, Suboticu, Novi Sad, Zemun, Beograd prema istočnoj 
i južnoj Srbiji te prema Makedoniji, sve do Đevđelije. Neke su zarobljenike iz Osijeka 
tjerali kroz Vukovar ili Vinkovce i Srijem prema Petrovaradinu i Beogradu, Pančevu, 
Kovinu, Vršcu i Beloj Crkvi ili pak neki su u Srijemskoj Mitrovici usmjeravani prema 
Šapcu i dalje kroz zapadnu Srbiju. Iz Beograda su zarobljenici usmjeravani prema 
istočnoj Srbiji, Kosovu, Sandžaku i Crnoj Gori. Iz Osijeka su neki zarobljenici tjerani 
kroz Đakovo i Bosanski Šamac u Bosnu i Hercegovinu. Neke su iz Požege u kolonama 
tjerali kroz Novu Gradišku, Staru Gradišku i Bosansku Gradišku u Podgrace u Potko- 
zarju na likvidiranje. Neke su pak iz Požege tjerali kroz Slavonski Brod u Bosnu i Her- 
cegovinu, odnosno do njihovih upravnih središta. Iz Zagreba su neke skupine tjerane 
kroz Karlovac prema Gospiću ili pak prema Rijeci, a odatle prema Istri i na otoke, pa i 
uzduž obale prema Crnoj Gori. Hrvati u Hercegovini uhićivani su u svojim domovima 
i tjerani su vlakom prema Crnoj Gori. Usput su ih u mjestima nastanjenim srpskim 
pučanstvom izvodili iz vlaka i ubijali. Kretanja zarobljeničkih kolona, uz svjedočenja 
preživjelih zarobljenika, mogu se pratiti i po dokumentima pobjednika. 


Komunistički teror u Zagrebu 


Komunistička vlast poseban teror provodila je u Zagrebu za koji se je OZN-a 
posebno pripremala i stvarala kartoteku »zločinaca« u koju je u ožujku 1945. bilo 
upisano 8.141 osoba sa svim potrebnim podacima o njima. Pozivalo se je plakatima 
i javnim nastupima, mitinzima, na »nemilosrdne progone zločinaca — narodnih ne- 
prijatelja i izdajica« te na odmazdu prema svima takvima, odnosno na likvidaciju svih 


onih »za koje znamo da su neprijatelji i koji će sutra biti protiv nas«. U skladu s takvim 
pripremama, nakon ulaska Jugoslavenske armije u Zagreb, pristupilo se uhićivanjima, 
zatvaranjima i likvidiranjima svih »neprijatelja«. UZ već postojeće, uspostavljali su 
nove zatvore, a u gradu i njegovoj okolici osnovali su više logora (Kanal, Prečko, 
Lučko, Kustošija, Borongaj, Mirogoj, Maksimir). Procjenjuje se da je tada u Zagrebu 
bilo zatvoreno u zatvore i logore više od 80.000 muških i ženskih osoba. Uhićen je 
bio 17. svibnja i zagrebački nadbiskup dr. Alojzije Stepinac, poznati zaštitnik Židova i 
svih ugroženih nacističkom ideologijom. Mnogi su ubrzo bez sudskih odluka likvidira- 
ni a ostali, nakon provjera, upućeni su na marševe smrti diljem Jugoslavije, na kojima 
su bili izloženi novim životnim i općim stradanjima. Tada su iz zagrebačkih bolnica 
pokupljeni ratni ranjenici i drugi sumnjivi bolesnici i najokrutnije likvidirani u bližoj i 
daljoj okolici Zagreba, u jami Jazovki u Žumberku i drugdje. O uhićenicima i zaroblje- 
nicima u Zagrebu svjedoči više dokumenta nove komunističke vlasti. U logorima u 
Hrvatskoj 15. svibnja, prije predaje pred Bleiburgom, nalazilo se 77.047 zarobljenika, 
od čega apsolutna većina u zagrebačkim logorima. Sabirni zarobljenički logori bili su 
uz prometnice Celje — Zagreb i Maribor — Zagreb u Đurmancu, Krapini, Mirkovcu, 
Sv. Križ-Začretju, Velikom Trgovišću i Oroslavlju. Posebno stratište je u području s. 
Đurmaneca kraj Krapine, u Maceljskoj šumi, gdje su pripadnici JA i OZN-e te domaći 
komunistički aktivisti u svibnju 1945. likvidirali pripadnike HOS-a, njemačke vojske 
i civilnog pučanstva, vlakom ili pješice dovedene iz Celja i Maribora. Žrtve su na 
najokrutnije načine ubijane i pokapane u za to iskopanim grobnicama. U 22 dosada 
istražene grobnice pronađeno je 1.164 kostura tih žrtava komunističkih zločina. U jed- 
noj masovnoj grobnici likvidiran je 21 svećenik, redovnik i bogoslov Katoličke crkve. 
Procjenjuje se da su ukupne žrtve u Maceljskoj šumi više od 13.000 i da ima još 130 


Crkva u Frukima u spomen žrtvama g. 1945. u maceljskom području, snimio fra Drago Brglez, 
voditelj izgradnje. 

neistraženih masovnih grobnica. Sudio- 
nici Križnog puta hrvatskoga naroda g. 
1945. masovno su strijeljani u Zaprešiću 
i okolici, u Samoboru i okolici, Karlovcu 
i okolici, u Ogulinu i okolici, diljem Bani- 
je i Korduna, u Lici, posebno u području 
Gospića, u Gorskom kotaru, oko Rijeke, 
Kostrene, Kraljevice, Crikvenice, u Ka- 
stvu, na otoku Cresu, u Istri, u području 
Siska i okolici, u Jasenovcu, u Hrvatskom 
zagorju i svugdje kuda su prolazile zaro- 
bljeničke kolone: u području Bjelovara, 


Čazme, Daruvara, Grubišna Polja, Velike 


Pripadnici HOS-a i civili na Križnom putu g. 1945. U prvom planu 
vidi se mladić s domobranskom kapom i u bolničkom odijelu. 


Pisanice, Ivanić Grada, Kutine, Lipika, 
Pakraca, Stare Gradiške, Nove Gradiške, 


Slavonskog Broda, Vinkovaca i drugdje. Poznata masovna stratišta i grobišta mogu 


se dalje pratiti u području Slatine, Virovitice, Čačinaca, Gradine, Suhopolja, Voćina. 


Upravo o zločinima na virovitičkom području g. 1945. posebno je potresno pismo sa 


Zapisnikom »boraca iz Suhopolja« što su ga 20. srpnja 1945. ratnom sekretaru CK 


KPH i ministru trgovine i industrije u tadašnjoj jugoslavenskoj vladi Andriji Hebrangu 


iz Suhopolja kraj Virovitice uputila šestorica pripadnika NOV-a i NOP-a. U tom zapi- 


FLEA. Sen ma Fei. 
Zarobljenički logor u Maksimiru (Zagreb 


) g. 1945. 


sniku, između ostaloga, govori se kako su 
prije mjesec dana kraj Suhopolja poubijani 
zarobljenici: »Iste su najprije isprebijali, pa 
su onda klali. To su izvršili drugovi iz 4. bata- 
ljona V. proleterske Crnogorske brigade koji 
su bili onda u Suhopolju, a kad su se vraćali 
u Suhopolje govorili su narodu kako su ih 
klali... Prije nego što su prešli na klanje zaro- 
bljenika brusili su noževe po kućama i kupili 
štrikove... viđeni (su) mrtvi kojima je vađeno 
srce i razni dijelovi tijela... Ustanovljeno je, 
da je ukupno ubijanje zarobljenika između 
Pitomače i Sladojevaca 1416 ljudi.« 

Masovna stratišta 
u Bosni i Hercegovini 


Mnoga masovna stratišta i grobišta iz 
vremena Križnog puta hrvatskoga naroda g. 
1945. nalaze se i na području Bosne i Herce- 
govine: Bosanskog Broda, Bosanske Gradiške, 
Brčkog, Drvara (Tičevo), Han Pijeska, Ljubinja, 
Sarajeva, Vlasenice, Zenice, Cazina (Pećigrad), 
Male Kladuše (Marijanec), Prnjavora (šuma 
Dolina) i drugih mjesta. U Podgracima u Potko- 
zarju, mjestu 35 kilometara udaljenom zapad- 
no od Bosanske Gradiške i ispod Mrakovice, 


poznatoga vrha planine Kozare, pripadnici su 


Zarobljenička kolona prolazi kroz Koprivnicu g. 1945. 


Jugoslavenske armije u svibnju i lipnju 1945. 
na najokrutniji način likvidirali više tisuća zarobljenih pripadnika HOS-a, katolika i mu- 
slimana, podrijetlom iz Bosne i Hercegovine, dovedenih iz zarobljeničkoga logora u 
Požegi. 


U Hercegovini su masovno strijeljali »neprijatelje« oko Mostara, Čapljine, Stoca, 
Ljubinja, Trebinja i drugih većih mjesta, ubijali ih i bacali u Neretvu, vodili ih i ubijali 
u jamama oko Stoca (jama Varduša u koju je iz Mostara i drugih mjesta dovedeno, 
procjenjuje se, više od 7.000 ljudi), u jamama oko Ljubinja, Nevesinja, Bileća, Trebinja 
i drugdje. 


Masovna stratišta u Crnoj Gori i Srbiji 


Mnoge uhićene Hrvate u Hercegovini vlakovima su vodili prema Crnoj Gori, na 
usputnim željezničkim postajama izvodili ih izvagona, odvodili k unaprijed određenim 
jamama i likvidirali ih u njima. O ukupnom stradanju sudionika Križnog puta u Bana- 
tu i Bačkoj, u Srbiji i Crnoj Gori svjedoče mnogi logori, poznata stratišta i masovna 
grobišta. Osobito je g. 1945. bio velik broj radnih logora diljem čitave jadranske oba- 
le gdje su radili na istovaru pomoći u hrani i drugim oblicima koju su Jugoslaviji slale 
Sjedinjene Američke Države, na raznim sezonskim poslovima kao što je sječa šume 
za drva na Kopaoniku, Šar-planini, Zlatiboru i drugim, uglavnom, srbijansko-crnogor- 
skim planinama, obrađivanje napuštenih njemačkih vinograda u Banatu, u rudnicima 
Boru i Trepči, na raznim građevinskim radovima i slično. Sve te radne logore prate i 

masovna grobišta. lako su uspjeli preživjeti sve patnje Križnoga puta, mnogi su tek 
kad su došli u svoja matična središta, na osnovi mišljenja mjesnih odbora i organa 
OZN-e, bili najokrutnije likvidirani. 


Brojnost hrvatskih žrtava Bleiburške tragedije 


Različite su procjene o sudionicima hrvatskoga vojnog i civilnog egzodusa g. 1945. 
u Sloveniju i Austriju. Zapovjednici HOS-a 15. svibnja 1945. pred Bleiburgom general 
Herenčić i pukovnik Danijel Crljen govore o egzodusu 200.000 pripadnika HOS-a i 
500.000 civilnoga pučanstva. Svi koji svjedoče o egzodusu, govore o velikom mnoštvu 
civila u raznim kolonama i, svakako, radi se o stotinama tisuća civilnih izbjeglica. O 
svemu tomu ovisi broj zarobljenih, strijeljanih, likvidiranih i stradalnika općenito. Po 
istraživanju general-pukovnika Ivana Dolničara (g. 1985.) u završnim ratnim opera- 
cijama g. 1945. zarobljena je 341.000 pripadnika neprijateljskih postrojbi (u vrijeme 
njemačke kapitulacije u Sloveniji je bilo oko 300.000 njemačkih vojnika), dok ih je 
100.000 poginulo, odnosno, možemo zaključiti, većina likvidirana kao zarobljenici. Po 
istraživanjima slovenske povjesničarke Jerce Vodušek Starce pred Bleiburgom se je pre- 
dalo 235.000 Hrvata. Različite su brojke koje govore o likvidiranim vojnim i civilnim pri- 
padnicima hrvatskoga naroda g. 1945. Među objektivnijima su: 200.000 (nadbiskup 
Stepinac g. 1945.), oko 200.000 (V. Nikolić, 1976.), skoro 150.000 (general Kosta Nađ 
g 1983.), 110.000 (brit. povjesničar John Lucas g. 1986.), 100.000 (J. Vidoušek Starce, 
2004.). U više su mjesta, općina i područja u RH i BiH istražene žrtve Drugoga svjetskog 
rata: poginule, ubijene i nastradale bez obzira u kojim vojskama i za koje ideologije 
su se borili, s osobnim podacima, s podacima u kojim su vojskama bili, gdje i kada 
su poginuli, ubijeni, nastradali ili nestali. Većina takvih upravo je nastradala u vrijeme 
Bleiburške tragedije i Križnoga puta g. 1945. Većina likvidiranih nije činila nikakve 
zločine, nego su »u najboljoj vjeri i potpunom predanju, da služe Hrvatskom Narodu« 
(nadbiskup Stepinac g. 1945.), u vrlo zamršenim političkim okolnostima, izvršavali svo- 
je vojničke dužnosti, branili svoje obitelji, svoje domove i svoju državu. Masovno su i 
u velikom broju likvidirani ranjenici i bolesnici, djeca, žene i starci koji nisu bili nikomu 
opasnost i »koje bi najstroži i najnepravedniji sud poštedio« (jugoslavenski komuni- 
stički disident Milovan Đilas, 1977.). U sjećanjima preživjelih sudionika tog egzodusa 
i u historiografiji često se postavlja pitanje je li tako moralo biti. Dok su komunistički 
pobjednici, da bi odvratili pozornost od vlastitih zločina činjenih u tijeku čitava rata 
(1941. — 1945.), u tim zbivanjima gledali normalni završetak NDH-a kao vjerne sa- 
veznice Trećega Reicha i onih koji su se za nju borili, za poražene to je bio još jedan 
velikosrpski obračun s hrvatskim narodom koji je želio svoju državu i svoju slobodu. 


Zaključak 


Neprijeporno je da su pripadnici Jugoslavenske armije i općenito pripadnici Na- 
rodnooslobodilačkoga pokreta Jugoslavije u završnim operacijama Drugoga svjet- 
skog rata (1941. — 1945.) na području bivše Jugoslavije obračunavali sa svim svojim 
ideološkim protivnicima bez obzira na narodnost i političku opredijeljenost, odnosno 
sa svima onima koji nisu bili sljednici komunističke ideologije. Na tom udaru našla 
se i većina hrvatskog naroda koja je podržavala ideju nezavisne hrvatske države i za 
koju se borila i teško krvarila četiri ratne godine. U takvim prilikama nekoliko stotina 
tisuća pripadnika oružanih snaga i civilnoga pučanstva NDH-a, uzmicalo je pred jačim 
protivničkim snagama prema Zagrebu, a potom i prema zapadnim saveznicima u 
Austriju, nadajući se zaštiti zapadnih demokratskih vlada pred komunističkim zloči- 
nima. Naprotiv dogodilo se suprotno. Zapadni saveznici prepustili su ih na nemilost 


komunističkim pobjednicima koji su vrlo okrutno obračunali s desetinama i stotinama 
tisuća vojnih i civilnih osoba i poubijali ih od Austrije do jugoslavenske granice s Ru- 
munjskom, Bugarskom i Grčkom, odnosno diljem DF Jugoslavije. 


Pozivanje pripadnika Narodnooslobodilačke vojske (NOV-a) i Narodnooslobodi- 
lačkoga pokreta (NOP-a) u tijeku Drugoga svjetskog rata (1941. — 1945.) na bezobzir- 
nu i nemilosrdnu »osvetu« i »odmazdu« prema svim protivnicima osobito je došlo do 
izražaja u proljeće g. 1945. Nastavljeno je i nakon svršetka rata usmjeravanjem mržnje 
prema svim zarobljenim protivnicima, a posebno prema bivšim pripadnicima HOS-a i 
institucija NDH-a i civilima, vezanim uz te institucije, odnosno prema svim koji nisu bili 
oduševljene pristaše komunističkog pokreta. Dosadašnja istraživanja i dostupni doku- 
menti omogućuju nam da možemo dobrim dijelom rekonstruirati na koje su načine 
osmišljavani i provođeni navedeni masovni zločini. Nesporno je da je to činjeno s bla- 
goslovom najvišega državnoga vrha DFJ, predvođena vrhovnim zapovjednikom Jugo- 
slavenske armije, glavnim sekretarom Komunističke partije Jugoslavije, predsjednikom 
DFJ i predsjednikom prve jugoslavenske revolucionarne vlade NKOJ-a maršalom Josi- 
pom Brozom Titom. Zločine je organizirao i izvodio ukupni novouspostavljeni sustav 
komunističke vlasti, prvenstveno Jugoslavenska armija s Generalštabom na čelu, sigur- 
nosna organizacija Odjel za zaštitu naroda i oružanih snaga Narodnooslobodilačkog 
pokreta (OZN-a), tijela komunističke vlasti i komunistički aktivisti. 


Većinu zarobljenih u Sloveniji i onih koji su se predali britanskim snagama u Austri- 
ji, a potom izručeni Jugoslavenskoj armiji, preuzela je Treća JA pod zapovjedništvom 
generala Koste Nađa, a organizaciju o preuzimanju, sprovođenju, čuvanju i likvidiranju 
zarobljenika vodila je OZN-a pri toj armiji na čelu s pukovnikom Đokom Ivanovićem. 

Aleksandar Ranković, uz mnoga druga glavna zaduženja u vojnoj i političkoj struklturi 
DFJ, i načelnik OZN-e Ministarstva obrane, posebnom depešom, upućenom 15. svib- 
nja 1945. OZNI-i Hrvatske, izražava nezadovoljstvo malim brojem strijeljanih “bandi- 
ta“ u Zagrebu. Nakon glavnih likvidacija velikoga dijela zarobljenika 10. — 25. svibnja 
1945. na više od četiri stotine masovnih stratišta diljem Slovenije, ali već i diljem Hr- 
vatske, Tito je 26. svibnja u Ljubljani izjavio: »Što se tiče onih izdajnika koji su se našli 
unutar naše zemlje, u svakom narodu posebice — to je stvar prošlosti. Ruka pravde, 
ruka osvetnica našeg naroda dostigla ih je ogromnu većinu, a samo jedan mali dio 
uspio je pobjeći pod krilo pokrovitelja van naše zemlje.« Očito je dan prije u Mariboru, 
gdje se susreo s ruskim maršalom Tolbuhinom, zapovjednikom Ill. ukrajinske fronte, 
bio dobro upućen u tamošnje likvidacije zarobljenika, o kojima je već naprijed rečeno. 
Kad je ministar vanjskih poslova DFJ dr. Ivan Šubašić, nakon povratka s konferencije 
UN-a 8. lipnja 1945. u San Francisku saznao da je kraj Dravograda ubijeno 40.000 
domobrana i u vezi s tim prosvjedaovao jednom od glavnih članova jugoslavenskoga 
političkoga vodstva Edvardu Kardelju, taj mu je odgovorio: “Hrvati, platili ste!" Kad 
je kipar Ivan Meštrović g. 1959. na Brijunima postavio Titu pitanje u vezi s masovnim 
pokoljima Hrvata u ratu g. 1941. — 1945., osobito u proljeće i ljeto g. 1945., taj mu 
je odgovorio: “To se nije nikako moglo izbjeći. Trebalo je pustiti da se Srbi izdovolje. “ 
Za »najbrojniju grupaciju ... ustaško-domobranskih snaga — oko 150.000« g. 1983. 
zapovjednik Treće JA general Kosta Nađ je izjavio. »Oni nam nisu mogli pobeći, čvr- 
sto smo ih okružili. | normalno na kraju ih likvidirali.« Navedeni i drugi takvi podaci 
upućuju na vrlo osmišljeno organiziranje i likvidiranje ratnih zarobljenika i civila pod 
nadležnošću državnog vrha, bez ikakvih sudskih istraga i utvrđivanja njihove krivice. 


Brojka poginulih, ubijenih i nastradalih u vrijeme Bleiburške tragedije i Križnog 
puta hrvatskoga naroda g. 1945., kao i ukupne žrtve stradanja hrvatskoga naroda u 
ratu g. 1941. — 1945. moći će se približno utvrditi tek nakon ukupna istraživanja toga 
problema. Svakako, radi se o stotinama tisuća. 


kih bolnica 


Ostaci žrta 
i drugima u 


stravičnoga komunističkog zločina g. 1945. nad ranjenicima iz zagreba 
jami Jazovki, u Žumberku, snimljeno g. 1999. 


cesta Ljubljana - Maribor na mjestu gdje u Teznu siječe protutenkovski rov - masovnu grobnicu iz 
godine. Strijelice pokazuju položaj rova-masovne grobnice. Snimio Ivan Kozlica. 

Spomen-križ poginulim 
i pobijenim pripadnici- 
ma HOS-a na samobor- 
skom groblju, otkriven 
15. svibnja 1993. 


Spomenik Hrvatskim voj- 
nicima palim za domovi- 
nu Hrvatsku 1941. - 1945. 

na zagrebačkom groblju 
Mirogoj. Obnovilo Druš- 

tvo Hrvatski domobran 
5. prosinca 1993. godine. 

Pogovor 


ONIMA I SVIMA ŠTO U KRVOTOKU BLEIBURŠKIH NJIVA, 


KRIŽNICA I STRANPUTICA 
ČEKAJU USKRSNUĆE 


... Još ponegdje smrtni jauk 

ko rzanje odbjeglog doluta ata. 
Niz obraze planina nebo u hropcu 
jecaše iz dana u noć, iz sata u sat. 
Za pogrebne suze drugog 

ne bi nikoga živog. 


A Smrt se isprsila, 

pijana i sita kao nikada do sada. 
Mržnja sjala je, mržnja znala je 
sasjeći povorke gladnih beskućnika, 
Hrvata. 

Ptici kukavici oduze glas se 

i pade s grane od morne tuge... 


Kruh naš hleb crn i gorak (p)ostade 
makar ga i bijaše dosta. 

Do krvavog dlana Bleiburškog polja 
Rahelin plač i čemer iz domaje stižu 
smrću rastrgani: 

Eloi, Eloi, Lama sabaktani??? 


Pred nama je stručna publikacija koja vrlo pregledno iznosi historiografski utvrđene 
činjenice i okolnosti okvirnog tijeka i posljedica onoga što se krije pod pojmovima 
Bleiburške tragedije ili Križnog puta hrvatskog naroda. Simbolički naziv “Križni put“ 
za poratno stradanje hrvatskog naroda oslanja se na činjenicu, što su jugoslavenske 
komunističke vlasti upućivale žrtve na “marševe smrti“ u mnogobrojnim smjerovima 
po jugoslavenskom teritoriju. 


58] 


Ta najveća tragedija hrvatskog naroda započela je posljednjih dana II. svjetskog 
rata kad su se pripadnici oružanih snaga Nezavisne Države Hrvatske (NDH) počeli 
povlačiti pred jugoslavenskom, ali i ruskom boljševičkom vojskom prema austrijskoj 
granici, s ciljem da se predaju vojsci zapadnih savezničkih zemalja. Povlačenje po- 
strojba hrvatske vojske pratile su rijeke izbjeglica koje su bježale pred partizanskim 
zločinima i strahovladom. Iz brojnih izvora vidljivo je da je među izbjeglicama ipak 
tinjala nada da se radi “o privremenom povlačenju“ i vjerovalo se da demokratski 
Zapad ipak neće dopustiti pobjedu boljševizma nad demokracijom, te da će uslijediti 
povratak u slobodnu domovinu. 


Unatoč svekolikim krvavim ratnim prilikama hrvatske države na čijem području 
je ratovalo 5-6 različitih vojnih snaga koje su se jedna prema drugoj nemilosrdno 
odnosile, većina Hrvata je i dalje vjerovala da nema alternative suverenoj i demo- 
kratskoj hrvatskoj državi, te se zbog toga svim silama suprotstavljala nadolazećoj 
komunističkoj i novoj nasilnoj Jugoslaviji pod najgorim boljševičkim srpskim i ruskim 
utjecajem. 

Pri tom je bila kobna i zla okolnost, što su to bile godine kad američka i britan- 
ska vlada logistički stoje u najužem savezu sa Staljinom, tim nedvojbenim Hitlerovim 
bratom, bez obzira što je on već godinama sa sovjetskih pustara i stepa zasipao svijet 
notornim nezapamćenim zločinima. 


Prema dokumentima iz engleskog Ratnog arhivima (War Office), objavljenih tek 
nakon trideset godina kao “posljednja tajna“ iz tog razdoblja (War Office170 4465, 
prema N. Bethel, Das letzte Geheimnis, Ullstein: Frankfurta. M., 1975), između osta- 
log čitamo, da se tada austrijskoj granici i demarkacionoj engleskoj crti primicalo 
“ukupno dvije stotine tisuća hrvatskih vojnika“, a koji su “eskortirali oko pet stotina 
tisuća civilnog pučanstva koje se htjelo prebaciti na englesko područje, da bi se pre- 
dali i stavili pod britansku zaštitu“(n. dj., s. 130). Jedan dio tih hrvatskih kolona pao je 
u ruke jugoslavenske vojske već na prostoru Slovenije, a drugi koji se uspio probiti na 
područje mjesta Bleiburg na austrijskom teritoriju, uistinu se predao britanskoj vojsci. 
Ali, Britanci su ih onda predali komunističkoj Jugoslaviji. 


Sve donedavno je vladalo pogrešno mišljenje kako je odluka o izručenju hrvatskih 
vojnika i civila bila prepuštena ingerenciji britanskih generala P. Scotta ili H. Alexan- 
dera. Tek je otvaranje britanskih arhiva (istraživanje engleskog povjesničara N. Tol- 
stoya) pokazalo kako je bitnu ulogu u provođenju odluke izručenja odigrao tadašnji 
britanski ministar zadužen za Sredozemlje, Harold Macmillan, a koji je odgovarao 
izravno W. Churchillu. Zbog toga ga je u toj prigodi, prema britanskim izvorima, 
“Churchill pozvao na konzultacije u London“. Ukratko, iz dokumenata je vidljivo, 
kako je cijeli postupak izručenja imao najprije svrhu na najbolji način zastupati bri- 
tanske nacionalne interese, a da su, potom, kasnije pregovori o izručenju nedvojbeno 


prešli “u nadležnost jugoslavenske i britanske vlade“. To znači da se bez Churchilla 
i Tita ništa nije dogodilo. Ta “suradnja“ na samom vrhu u biti je dobrim dijelom 
omogućila strašne domete zločina, pa je sredinom svibnja 1945. nastavljen “masovni 
krvavi obračun“ jugoslavenskih komunističkih vlasti sa zarobljenim hrvatskim vojni- 
cima i civilima, ali i s velikim brojem komunistima nepoželjnih osoba diljem zemlje, 
koje uopće nisu bježale od kuće. 


Koliko je god jugoslavenska država sve činila da se ne istražuju golema poratna 
stradanja hrvatskih građana, naređujući da se žrtve izvan pripadnika i pomagača 
“Narodnooslobodilačke borbe“ ne smatraju uopće žrtvama rata, te koliko god ova 
tema predstavlja jednu od najvećih “crnih rupa“ u hrvatskoj historiografiji, ipak veliki 
razmjeri hrvatskih stradanja i goleme negativne posljedice trajno su bile aktualne i 
imale su prvorazredno nacionalno značenje. Ova izuzetno značajna tema bila je jed- 
na o najstrože čuvanih javnih tajnih u drugoj Jugoslaviji, ali nju su ipak stalno držale 
aktualnom sljedeće činjenice: brojna svjedočanstva koja su o Bleiburškoj tragediji pri- 
kupljena u hrvatskom izvandomovinstu, održavanje komemoracije svake godine na 
Bleiburškom polju, te činjenica da je u domovini bilo teško naći mjesto, pa i hrvatsku 
obitelj koja na ovaj ili na onaj način nije bila pogođena zločinima koje je u poraću 
počinio jugoslavenski režim. 


Koliko su inače jugoslavenski podaci nepouzdani i ratno stradalništvo neistraženo, 
najzornije ilustrira sljedeće: prema službenim komunističko-jugoslavenskim izvorima 
broj smrtno stradalih žrtava jasenovačkog logora kretao se u nevjerojatnom rasponu 
od 55.000 do čak 1,4 milijuna. 


Stoga, ova sažeta i stručna publikacija povjesničara dr. Anđelka Mijatovića, 
između ostalog, ima bitnu dvostruku vrijednost. S jedne strane stavlja se u prvi red 
historiografskog otkrivanja i širenja istine koja je prešućivana, krivotvorena i zlora- 
bljena kroz desetljeća komunističke Jugoslavije, ali i općenito zatomljena “pisanjem 
povijesti“ sa strane pobjednika u Europi. S druge strane, ovu najveću hrvatsku trage- 
diju u povijesti naprosto vraća u civilizacijski odnos prema žrtvama. Naime, tijekom 
svih tisućljeća povijesti čovječanstva koja su nam imalo istraživački dostupna, vidimo 
da je fenomen žrtve u svim razdobljima imao uzvišen značaj, ugnijezdivši se kao vri- 
jednost u temeljima zajedničkih i osobnih identiteta, bez obzira na raznolike kulture 
i podneblja. 


U tom duhu, s velikim zadovoljstvom, istinoljubivosti prema činjenicama i s 
poštovanjem prema žrtvama, predajemo ovaj tekst čitateljicama i čitateljima raznoli- 
kih kultura i naroda diljem svijeta. 


U ime izdavača: 
Prof. dr. Šimun Šito Ćorić 

Kod Bleiburga na austrijsko-jugoslavenskoj granici prema demar- 
kacionoj crti, primicalo se ukupno dvije stotine tisuća hrvatskih voj- 
nika... Oni su eskortirali oko pet stotina tisuća civilnog pučanstva 
koje se htjelo prebaciti na englesko područje, da bi se predali i stavili 
pod britansku zaštitu. 


Britanski vojni arhiv (War Office, 170 4465) 


General Scott nije se puno razumio u jugoslavensku politiku, ali je 
mislio, da ni u kojem slučaju ne dolazi u obzir da pusti tri četvrtine 
milijuna Hrvata u svoje područje... Nitko ne zna što se točno dogo- 
dilo s Hrvatima, ali je sigurno, da se jugoslavenska strana nije držala 
dogovora sa Scottom. 


Nicholas Bethell (Das letzte Geheimnis, Ullstein: Frankfurt a. M., 1975) 


Spomenik žrtvama Bleiburške tragedije i Križnog puta hrvatskoga naroda g. 1945., rad kipara 
Augustina Filipovića u Kanadi; zalaganjem Društva “Hrvatski domobran" postavljen na 
zagrebačkom groblju Mirogoj i otkriven 20. lipnja 1994., snimio Josip Polanović. 


